Kalong khazanah seni tradisi Orang Ulu

‘Kalong’ atau corak motif tradisi masyarakat Ulu merupakan salah satu seni peninggalan zaman berzaman yang masih dipandang tinggi oleh kaum tersebut.

Orang Ulu percaya bahawa motif ini mempunyai roh atau semangat yang mampu membantu, melindungi dan sebagainya dan dalam masa yang sama seni ‘kalong’ adalah contoh seni yang dapat memberi kita pengajaran dan kesedaran dalam hidup terutamanya dari segi penghargaan alam sekitar, emosi, psikologi dan ketamadunan sesuatu kaum.

Perhiasan motif ini menjadi lambang identiti yang hebat kepada Orang Ulu di mana motif ini mewakili banyak makna kepada mereka.

Bagi   Freddy Lagey Jelum, 27, memiliki Ijazah Sarjana Muda dalam bidang Psikologi Industri dari Universiti Selangor dan merupakan orang pertama yang memiliki ijazah sarjana muda di Kampung Long Puah tidak melenyapkan rasa cinta beliau untuk menjadi generasi penerus kepada seni ukiran tersebut.

SEJARAH

Menurut Lagey  yang mengakui bahawa beliau terinspirasi untuk menjadi generasi yang terus mengekalkan keindahan motif tersebut pada masa hadapan, beliau hanya belajar membuat ukiran tersebut daripada datuknya.

“Saya tidak pernah mengikuti mana-mana kelas khas atau kelas seni yang mengajar mengenai ukiran kalong ini.

“Saya akui bahawa saya mempunyai minat dalam bidang seni dan saya gunakan ia untuk membuat kalong.

“Saya pelajari setiap motif, sejarah, kepercayaan mengenai kalong ini daripada datuk dan ayah saya yang juga merupakan pelukis kalong dan dari situ saya bertekad untuk menjadi generasi seterusnya yang mengekalkan tradisi melukis kalong ini,” ujarnya.

JENIS DAN KEGUNAAN

Mempunyai variasi corak ukiran, Lagey menyatakan setiap kalong dikategorikan kepada beberapa jenis dan mempunyai mesej yang berbeza.

“Antara contoh kalong dalam masyarakat Orang Ulu adalah seperti kalong kelunan (motif manusia), kalong kelawit-lawit (motif salur paut), kalong tebeggang atau tingang (motif burung kenyalang), kalong kayu aren, kayu udip (Kenyah), atau udo beran (bahasa Kayan) (pokok kehidupan).

“Selain itu, kalong juga memainkan pelbagai kegunaan dalam kehidupan masyarakat Orang Ulu. Merujuk kepada artikel yang ditulis Jeffrey Jalong (2001), antara kegunaan kalong adalah seperti menunjukkan simbol status dalam masyarakat di mana jenis-jenis kalong tidak boleh digunakan sesuka hati kerana sebahagian kalong merupakan identiti bagi golongan kelas atasan.

“Seterusnya, ia dipercayai boleh melindungi dan memainkan peranan penting sebagai simbol atau lambang kepada seseorang individu tersebut.

“Selain itu, ia juga dijadikan motif perhiasan barang kraftangan seperti motif yang terukir pada sesuatu kelebit (perisai), tuvung (drum) dan sebagainya serta dijadikan sebagai perhiasan diri atau tatu.

“Pada asasnya hiasan-hiasan motif tradisi ini berdiri dalam bentuk kalong nding, kalong besulan, kalong suka’ (motif pada tiang), kalong libun atau kalong lepubong yang ada kaitan dengan semangat padi.

“Kalong juga digunakan dalam pakaian tradisi masyarakat Orang Ulu yang digunakan semasa upacara rasmi dan keagamaan,” jelasnya.

MAMPU JANA PENDAPATAN

Mengulas lanjut, Lagey mengakui bahawa pengalamannya yang baru ‘setahun jagung’ dalam bidang tersebut tidak menghalang orang ramai menempah hasil kerja beliau.

“Setakat ini, ada dua kalong pada sape dan satu lukisan kalong yang sudah terjual namun, saya juga ada menerima tempahan yang baharu.

“Oleh kerana saya masih baru dalam bidang ini, saya hanya memberikan mereka pilihan untuk memilih kalong yang menarik minat mereka yang telah saya sediakan atau sekiranya mereka mempunyai pilihan mereka tersendiri, saya akan mengamati ia terlebih dahulu dan hanya akan menerima tugasan tersebut sekiranya saya merasa mampu,” jelasnya.

Lagey yang juga merupakan seorang Youtuber menyarankan generasi pada masa kini untuk tidak melupakan warisan yang diturunkan zaman berzaman meskipun sentiasa menikmati keindahan hiburan dalam dunia yang serba moden.

“Saya berharap anak-anak muda zaman sekarang berminat untuk mempelajari dan membuat kalong bagi mengekalkan kekayaan dan kreativiti yang diturunkan oleh datuk dan nenek moyang kita,” tambahnya.

Oleh RYNNA SHA’ERRA

See author's posts


New Zealand lanjut sekatan tahap dua

MOSCOW: Perdana Menteri New Zealand Jacinda Ardern mengumumkan sekatan yang dikenakan akibat Covid-19 dilanjutkan seminggu lagi sehingga 21 September, menurut Agensi Berita Sputnik.

New Zealand akan kekal di bawah peraturan sekatan Tahap Dua, kata Ardern pada sidang media yang disiarkan menerusi Facebook pada Isnin.

Sementara itu, bandar raya Auckland berada di bawah Tahap 2.5 hingga 23 September, kata perdana menteri.

Mesyuarat Kabinet pada Isnin depan akan menilai semula keadaan Covid-19 di New Zealand dan sama ada sekatan akan diturunkan kepada Tahap Satu.

Menurut Ardern, mulai Isnin juga syarat penjarakan fizikal dalam pesawat dan pengangkutan awam dilonggarkan namun, pemakaian pelitup muka masih dikuatkuasakan.

Pada Sabtu, ribuan penunjuk perasaan menyertai demonstrasi aman membantah sekatan di Auckland.

Menurut Kementerian Kesihatan hanya satu kes baharu didaftarkan di negara ini dalam 24 jam yang lalu.

Setakat ini, New Zealand mencatatkan sejumlah 1,447 kes Covid-19 dengan  24 kematian.- Bernama

See author's posts


1,600 keluarga dapat manfaat

SERDANG: Sebanyak 1,600 keluarga penerima dalam kalangan badan bukan kerajaan (NGO), rumah anak yatim dan madrasah terpilih sekitar Lembah Klang memperoleh manfaat menerusi inisiatif  “Korban Perdana dengan IKHLAS” yang menyumbangkan 11 ekor lembu, semalam.

Ketua Komersial Mahsuri Food Sdn Bhd, Mohd Jazri Ikmal Hijaz berkata program tanggungjawab sosial korporat (CSR) itu adalah yang keempat diadakan dengan kerjasama IKHLAS iaitu jenama perniagaan baharu di bawah naungan AirAsia.com yang ditubuhkan khusus untuk membantu komuniti Muslim.

“Mahsuri berharap sumbangan dan kerjasama ini dapat membantu masyarakat yang terjejas terutamanya semasa Perintah Kawalan Pergerakan (PKP) berikutan pandemik Covid -19.

“Ini merupakan program kebajikan (CSR) yang keempat bersama Ikhlas.com sejak PKP bermula. InsyaAllah kami akan terus bekerjasama dengan Ikhlas.com atau mana-mana NGO untuk terus membantu masyarakat tempatan yang asnaf,” katanya selepas program Korban Perdana dengan IKHLAS, di sini.

Turut hadir Ketua IKHLAS, Ikhlas Kamarudin, usahawan selebriti tempatan Datuk Fizz Fairuz dan Presiden Kelab Wanita Ikon Malaysia Datuk Normaziah Sheikh Mohamed.

Menurut Mohd Jazri, pelaksanaan ibadah korban dari proses penyembelihan serta melapah dijalankan dalam suasana normal baharu dan mengikut Prosedur Operasi Standard (SOP) iaitu tidak lebih 20 orang untuk seekor haiwan, pemakaian pelitup muka dan penjarakan fizikal dijaga untuk mengelak penularan Covid -19.

“Mahsuri sebagai syarikat pengeluar kicap dan sos masakan tempatan berhasrat untuk membantu komuniti tempatan kerana ramai antara mereka terjejas kerana PKP. Program hari ini antara tanggungjawab sosial korporat Mahsuri Food untuk memberi balik kepada masyarakat, dan kita bekerjasama dengan IKHLAS kerana kita mempunyai misi dan objektif yang sama,” katanya.

Sementara itu, Ikhlas berkata susulan sambutan menggalakkan melalui “Korban Perdana dengan IKHLAS”, pihaknya akan terus menyediakan perkhidmatan lain yang mudah dan lancar untuk umat Islam memenuhi kewajipan mereka membantu golongan memerlukan.

“Kami berterima kasih kepada mereka yang menempah korban melalui perkhidmatan dalam talian. Bersama-sama kita menjadikan sambutan Aidiladha lebih bermakna kepada mereka yang memerlukan, bukan sahaja di Malaysia tetapi juga di 35 negara lain yang merupakan sebahagian daripada inisiatif “Korban Perdana dengan IKHLAS” ini,” katanya.

Mahsuri adalah jenama sos buatan Malaysia diiktiraf halal oleh Jabatan Kemajuan Islam Malaysia (Jakim) dan boleh didapati di negara jiran seperti Indonesia, Brunei dan Singapura. Daripada hanya satu sos pada peringkat awal, kini Mahsuri menawarkan tujuh jenis perisa. — Bernama

See author's posts


MEWARNAKAN ILMU

(“Rupanya masih luas benar laman ilmu ini, titian alam fikir dan dataran maya amat terbuka, sentiasa menguji kekuatan diri dan mencabar ketajaman akal minda,pada setiap masa dan ketika dan dalam kesempatan yang beraneka, aku tahu,Cikgu Awang Had, Cikgu Atan Long, Cikgu Fatimah Hamid Don, Cikgu Mohd Yunus, Cikgu Azman, Cikgu Isahak, Cikgu Safiah, Cikgu Ismail Hussein, Cikgu Nik Safiah, Cikgu Wahab Ali, Cikgu Asmah, kembaraku di benua asing dan pelayaranku di lautan siber, kalianlah yang tidak putus-putus menerangi lebuh rayanya – kukuh dan utuh, hingga perjalanan yang serba mencabar dan mendewasakan ini, terasa amat damai dan membahagiakan.’ Mengingati Tokoh II – Adi Badiozaman Tuah)

Prasyarat utama untuk menjadi guru yang berkesan adalah kemampuan, kecekapan dan kesungguhan seseorang individu itu untuk membina, mewujud dan memupukkan hubungan, perkaitan, pertalian dan rangkaian yang saling melengkapi antara domain-domain keperibadian, ilmu pengetahuan dan kemahiran keguruan. Pengalaman setahun mengikuti Kursus Diploma Pendidikan di Fakulti Pendidikan Universiti Malaya, memberi dan meningkatkan kesedaran dan keyakinan saya tentang pentingnya domain tiga serangkai ini dalam pembentukan ketokohan dan kewibawaan seseorang guru. Malah, amat penting bagi saya adalah bimbingan dan didikan yang diterima daripada pendidik tersohor di Universiti Malaya pada waktu itu mengenai kaedah dan pendekatan untuk mengoperasikan anyaman ilmu dan kemahiran keguruan tersebut ke dalam bentuk amalan pendidikan yang berkualiti.

Kami selalu diingatkan bahawa keperibadian keguruan dan ilmu pengetahuan sahaja tidak akan dapat membantu proses penyampaian atau perkongsian content knowledge secara berkesan. Seseorang guru hendaklah juga memiliki beberapa kemahiran profesional keguruan bagi membolehkan dia berperanan secara cekap dan berkesan untuk menyampaikan dan meninggalkan kesan ilmu pengetahuan dalam kalangan pelajar-pelajarnya dan mengimpakkan kehidupan seharian mereka sebagai ahli masyarakat yang bertanggungjawab.

Semasa mengikuti kursus keguruan ini juga, kami diingatkan tentang perlunya beberapa kemahiran asas keguruan dimiliki untuk memperkukuh lagi kedudukan dan kehadiran kami dalam dunia pendidikan. Sebagai guru dan insan yang akan banyak berinteraksi dengan pelajar, ibu bapa dan rakan sejawat, sama ada di dalam atau di luar sekolah, selain dari penguasaan kemahiran pedagogi, kemahiran kepimpinan, kemahiran mengurus, kemahiran berfikir secara kreatif dan kritis, kemahiran ICT, kemahiran teknologikal dan kemahiran mengurus masa, kami diingatkan untuk memberi keutamaan juga kepada penguasaan kemahiran sosial, kemahiran berkomunikasi, dan kemahiran bekerja berpasukan. Aspek kemahiran hubungan interpersonal dan intrapersonal yang dimiliki akan memudahkan kami menjadi guru yang mesra insan dan turut memberi kami kelebihan melaksanakan tugas dan tanggungjawab sebagai pendidik.

Kesan mendalam hasil interaksi keilmuan dengan tokoh-tokoh pendidik guru di Fakulti Pendidikan di Universiti Malaya yang masih sampai sekarang mengisi benak fikiran pendidikan saya adalah mengenai makna pengajaran dan pembelajaran berkesan, guru sebagai pembina kurikulum, guru sebagai penyelidik, dan guru sebagai pentaksir pendidikan. Penulis difahamkan bahawa kedudukan penulis sebagai pengajar dan pendidik – menyampaikan ilmu pengetahuan dan membentuk insan – akan menjadi lebih berkesan sekiranya penulis sentiasa mengutamakan kebermaknaan secara menyeluruh proses pengajaran dan pembelajaran, iaitu meaningful and effective teaching yang meninggalkan kesan keilmuan dan juga kesan rohani, emosi dan sosial.

Penulis juga difahamkan bahawa tiga kemahiran berikut, iaitu kemahiran membina kurikulum, kemahiran membuat pentaksiran dan kemahiran menjalankan penyelidikan merupakan kemahiran profesional yang perlu dikuasai untuk menjadikan proses pengajaran pembelajaran lebih berkesan dan lebih bermakna, sama ada untuk pelajar-pelajar penulis atau untuk diri penulis sendiri sebagai guru. Kami diingatkan bahawa seseorang guru perlu menyedari bahawa proses pengajaran dan pembelajaran yang berkesan melibatkan tiga komponen utama yang perlu saling melengkapi dan saling membantu antara satu dengan yang lain. Tiga komponen tersebut adalah: a) kebersediaan ilmu pengetahuan dan kecekapan pedagogi diri guru – sebagai content provider dan penyampai content knowledge; b) persekitaran pembelajaran yang kondusif – iklim sosial, kemudahan fizikal serta kelengkapan dan peralatan; dan c)kesediaan dan kebersediaan pelajar – minat, sikap dan social, mental and emotional readiness untuk diajar dan belajar.

Berkait rapat dengan peranan dan tanggungjawab membentuk dan melahirkan insan ini, persoalan berhubung dengan keberkesanan pengajaran atau pengajaran yang berkesan (teaching effectiveness or effective instruction) kerap juga ditekankan sebagai perkara yang perlu difahami dengan mendalam. Hakikat bahawa ia juga selalu disamaertikan dengan istilah keberkesanan guru (teacher effectiveness) turut menuntut kami menghayatinya, dan menempatkan beberapa kemahiran yang disebut tadi dalam konteks yang betul yang mewajarkan penguasaannya. Oleh sebab perkara ini mencerminkan hakikat bahawa sifat utama peranan dan tanggungjawab guru adalah mengendalikan pengajaran bagi membolehkan pembelajaran berlaku secara bermakna dalam kalangan pelajarnya, maka pengajaran berkesan dan pembelajaran berkesan – teaching effectiveness and effective learning – selalu dihubungkan dengan guru yang berkesan.

Dalam konteks ini, kami diingatkan bahawa keberkesanan pengajaran atau keberkesanan guru wajar diukur dari sudut pengaruh kami sebagai insan guru terhadap hasil pembelajaran dalam kalangan pelajar, atau melalui penilaian ke atas pertalian dan keberkaitan pendekatan dan amalan pedadogi yang kami gunakan dengan kejayaan meningkatkan kualiti dan keberhasilan pembelajaran murid. Sehubungan ini, tokoh-tokoh pendidik guru ini turut berkongsi dengan kami tentang hakikat bahawa kemahiran membina kurikulum, kemahiran menjalankan penyelidikan dan kemahiran membuat pentaksiran pendidikan adalah aset penting yang boleh membantu kami menjadi guru yang berkesan, pengendali pengajaran yang berkesan, dan pemangkin dan pendorong pembelajaran yang bermakna.

Terhasil secara langsung daripada penguasaan dan pengamalan kemahiran-kemahiran ini oleh guru adalah pengajaran dan pembelajaran yang berkesan yang dicirikan oleh perkara-perkara berikut: iklim dan suasana pembelajaran yang kondusif; pentaksiran guru yang sistematik; pengajaran guru dan penglibatan pelajar yang berstruktur; pengajaran dan pembelajaran yang relevan; dan pengetahuan tentang isi kandungan. Melalui kajian tentang latar belakang pelajar dan penyelidikan mengenai keberkesanan pengajaran dan pembelajaran, dan juga melalui pentaksiran yang memberi fokus bukan sahaja kepada assessment of learning tetapi juga assessment for learning, kami akan memperoleh data penting mengenai kekuatan, kelemahan dan kecenderungan pelajar.

Kami dimaklumkan juga bahawa berpandukan ilmu pengetahun dan kemahiran membina kurikulum, segala maklumat yang dapat kami janakan daripada data-data tersebut akan membantu kami menyediakan program dan aktiviti pendidikan yang sesuai dengan kebolehan dan relevan dengan keperluan dan kecenderungan pelajar. Kami turut diingatkan bahawa data tersebut juga dapat membantu kami merancang dan menstrukturkan pelajaran, menyediakan bahan-bahan dan menetapkan kaedah dan pendekatan penyampaian dan pentaksiran yang boleh membina iklim dan suasana pembelajaran yang bermakna dan menyeronokkan. Program pembelajaran yang dibinakan berasaskan keperluan pelajar (student-based curriculum) memberi potensi tinggi bagi proses pengajaran dan pembelajaran menjadi lebih berkesan dan bermakna (effective instruction and effective learning).

Tokoh-tokoh pendidik guru yang membimbing kami pada waktu itu turut menekankan pentingnya usaha sedar membina persekitaran yang selamat dan memupuk iklim sosial yang mesra pelajar. Kecekapan menyampaikan isi kandungan dan ilmu pengetahuan mata pelajaran, kebolehan untuk membangkitkan semangat dan rasa yakin diri dalam kalangan pelajar, dan kemahiran untuk mewujudkan hubungan sosial  yang saling menghormati dan menghargai, adalah antara perkara yang penting dan perlu bagi membina suasana pembelajaran yang kondusif – bukan sahaja bagi yang menyampaikan atau berkongsi ilmu pengetahuan dan pengalaman, tetapi juga bagi yang mendapat manfaat dan menerimanya.

Pengamalan pentaksiran dan refleksi tentang pembelajaran melalui proses yang sistematik, sama ada berpaksikan konsep assessment of learning atau assessment for learning,disarankan kepada kami untuk diberi perhatian serius dalam usaha menjadikan diri kami guru yang profesional. Pentaksiran dalam bilik darjah ini disarankan supaya dijalankan secara kolaboratif oleh guru dan pelajar, khususnya bagi mengumpul data dan menjana maklumat untuk tujuan membuat keputusan tentang penambahbaikan amalan dan proses pengajaran dan pembelajaran. Tokoh pendidik guru ini juga mengsyorkan supaya kami memahami secara mendalam tentang pentingnya kajian tindakan digunakan juga sebagai satu pendekatan yang sistematik untuk mendapat data empirikal bagi tujuan tersebut.

Meskipun hanya setahun di Fakulti Pendidikan, namun penulis tahu bahawa kerjaya keguruan penulis, di sinilah bermulanya. Sesungguhnya penulis berasa amat beruntung kerana bukan sahaja penulis dibekalkan dengan ilmu dan kemahiran keguruan, tetapi juga dicabar untuk mengamati dan memikir secara kritis dan kreatif pelbagai isu keguruan yang mempunyai potensi untuk mempengaruhi keberkesanan kami apabila berada di lapangan pendidikan. Pendedahan awal kepada dunia keguruan dan alam pendidikan ini memberi penulis satu peranan serta pengalaman baharu yang boleh membantu mewarnakan kehidupan pelajar dengan ilmu pengetahuan dan kemahiran dan juga dengan sikap dan nilai kemanusiaan yang bersifat setempat dan sejagat. Penulis akui bahawa pengalaman keilmuan bersama tokoh-tokoh pendidik guru yang tersohor di Universiti Malaya telah mendorong penulis untuk memulakan satu dimensi baharu dalam dunia keguruan penulis, iaitu sebagai pemikir pendidikan atau sebagai a reflective practitioner.

See author's posts


Eksport makanan tani Peru ke Malaysia meningkat

KUALA LUMPUR: Eksport produk makanan tani Peru ke Malaysia meningkat 51.7 peratus dari tahun ke tahun dalam tempoh Januari hingga Oktober 2021.

Menurut kenyataan daripada Fruitnet Media International, Malaysia merupakan pasaran eksport kedua terbesar di Asia Tenggara untuk produk makanan tani Peru pada 2020, bernilai AS$6.4 juta (AS$1 = RM4.18).

Produk makanan tani utama yang dieksport ke negara ini adalah biji koko mentah, naik 58.2 peratus dalam tempoh yang sama pada 2020.

Fruitnet adalah penganjur acara terkemuka di dunia untuk perniagaan buah-buahan dan sayur-sayuran antarabangsa.

Di peringkat serantau, perdagangan antara Peru dan Asia dalam sektor buah-buahan serta sayuran juga mencatatkan kemajuan positif pada tahun lepas, katanya.

Peru telah berjaya meletakkan dirinya sebagai pengeksport global terkemuka untuk beri biru selepas mengeksport 162,459 tan metrik dalam kempen terakhirnya, dengan eksport ke Malaysia menokok sebanyak 409.9 peratus pada tahun lepas berbanding 2020.

Eksport kurma turut bertambah dengan kadar pertumbuhan sebanyak 518 peratus dalam tempoh itu. Buah delima, tepung kentang manis, kacang dan buah ara segar adalah eksport utama lain ke Malaysia.

Fruitnet berkata keperluan buah Malaysia secara per kapita adalah kira-kira 68.5 kg berdasarkan 32.4 juta penduduk, yang mana 23.9 peratus diimport.

Bagi sayur-sayuran, 77 peratus diimport. Oleh itu, berdasarkan datanya, Malaysia adalah rakan kongsi komersial yang penting untuk negara Amerika Selatan itu.

Walaupun jenama Peru ‘masih kecil’ di bahagian dunia ini, pasaran Malaysia menjadi keutamaan bagi eksportnya. Ia menambah bahawa jenama ‘Super Foods Peru’ juga mewakili makanan yang sangat berkualiti tinggi yang didatangkan dari lautan, hutan dan gunung.

Pada 2020, destinasi utama bagi produk makanan tani Peru di Asia adalah China (AS$182 juta), Hong Kong (AS$158 juta), Korea Selatan (AS$116 juta) dan Jepun (AS$89 juta).

Di Asia Tenggara, destinasi teratas adalah Indonesia (AS$11.5 juta), Malaysia (AS$6.4 juta), Thailand (AS$8 juta), Vietnam (AS$4 juta) dan Singapura (AS$1.4 juta).

– Bernama

See author's posts


Beramal dengan sayuran hidroponik

MENCARI rezeki sambil beramal, itulah yang sering dilakukan oleh pasangan suami isteri Hamzah Ismail, 61 dan Rosanah Mahem, 61, ketika mengusahakan perniagaan sayur-sayuran hidroponik di Daro.

Menurut Rosanah, antara sayur-sayuran hidroponik yang ditanam ialah tauge, salad, kangkung, sawi, daun sup dan bayam.

“Sayuran yang kami tanam semua dijual dengan harga murah. Contohnya, salad satu ikat dijual RM1 manakala tauge satu kilo berharga RM3. Jika ada lebihan, kami sedekah kepada pelanggan. Tolong sambil beramal.

“Malah, sayur-sayuran kami sering menjadi pilihan kerana rasanya yang sedap dan unik,  berbeza dengan sayur-sayuran biasa yang ditanam menggunakan tanah.

“Pelanggan kami memberi maklum balas bahawa kangkung yang kami jual rasanya lebih rangup dan segar,” katanya ketika ditemui Utusan Sarawak.

Bercerita mengenai perjalanan perniagaannya, Hamzah berkata, idea untuk mengusahakan sayur-sayuran hidroponik mula tercetus selepas beliau dinasihati  doktor untuk kekal aktif setelah menjalankan pembedahan kanser kalenjar air liur.

“Saya ketika itu baru berhenti daripada perkhidmatan tentera dan sedang menjalankan rawatan kemoterapi kanser kalenjar air liur.

“Banyak masa yang terluang dan juga didorong oleh minat menyebabkan  saya mula bercucuk tanam menggunakan tanah, tetapi pada masa itu tanaman kurang menjadi.

“Kemudian, saya mula belajar penanaman kaedah hidroponik daripada Youtube dan praktikkan iaitu kaedah bercucuk tanam dengan meletakkan akar pohon ke dalam air baja untuk nutrien tanpa mengunakan tanah.

“Ketika itu, modal permulaan ialah RM45 untuk membina 70 paip PVC bagi menempatkan anak-anak pokok, tetapi sekarang sudah ada sekitar 100 lebih batang PVC di kebun depan rumah,” katanya.

Justeru kini,  pasangan suami ini sudah mampu berbangga kerana berjaya tanaman hidroponik mampu memberi pulangan lumayan.

“Alhamdulillah, pelanggan sendiri datang ke rumah dan ada juga pemilik pasar raya menjadikan kami sebagai pembekal,” katanya lagi.

Oleh SYAHIDA HASSAN

See author's posts


Ops Gawai 2023: 4,760 kenderaan diperiksa, 430 notis ketidakakuran dikeluarkan

KUCHING: Sebanyak 4,760 kenderaan diperiksa dan daripada jumlah berkenaan, 430 notis ketidakakuran dikeluarkan oleh Jabatan Pengangkutan Jalan (JPJ) Negeri Sarawak sempena Ops Gawai 2023.

Notis ketidakakuran yang dikeluarkan kepada pengguna jalan raya adalah atas pelbagai kesalahan.

Antara kesalahan yang dikesan sepanjang operasi ini adalah seperti tidak menggunakan tali pinggang keledar,memotang di garisan berkembar, tiada lesen memandu,ubah suai kenderaan dan lain lain kesalahan.

Untuk rekod, Ops Gawai bermula pada 29 Mei dan berakhir 4 Jun lalu melibatkan seluruh cawangan JPJ Sarawak.

Pengguna jalan raya adalah dinasihatkan memastikan kenderaan yang digunakan mematuhi undang-undang yang dibenarkan.

Pihak JPJ akan sentiasa melakukan penguatkuasaan secara berfokus dalam memastikan pengguna patuh kepada peraturan dan undang- undang sedia ada.

Untuk sebarang aduan trafik boleh disalurkan terus melalui aplikasi e-Aduan @jpj atau http://jpj.spab.gov.my beserta butiran pengadu dan butiran aduan.

See author's posts


Pasar Sentral Sibu tutup hingga 28 Feb

SIBU: Majlis Perbandaran Sibu (MPS) melanjutkan lagi tempoh penutupan sementara Pasar Sentral Sibu selama sembilan hari sehingga 28 Februari ini.

Pengerusi MPS, Clarence Ting berkata, ia bagi mematuhi arahan yang dikeluarkan di bawah Akta Pencegahan dan Pengawalan Penyakit Berjangkit 1998 dalam usaha mengekang penularan Covid-19.

“Dengan ini, pihak majlis memohon kerjasama daripada semua penjaja dan peniaga di Pasar Sentral untuk mematuhi arahan tersebut demi untuk keselamatan bersama,” jelasnya menerusi satu kenyataan semalam.

Beliau menyeru semua pihak untuk memainkan peranan masing-masing dalam usaha memerangi penularan pandemik berbahaya itu.

“Tolong amalkan disiplin yang tinggi dan patuhi semua arahan serta prosedur operasi standard (SOP) dikeluarkan oleh Jawatankuasa Pengurusan Bencana Negeri (JBPN) Sarawak dari masa ke semasa berdasarkan situasi terkini Covid-19 di Sibu,” ujarnya.

Clarence menasihatkan penjaja, peniaga dan orang ramai yang ada mengalami sebarang gejala berkaitan Covid-19 atau mempunyai kontak rapat dengan mereka yang disahkan positif supaya segera menjalani ujian calitan RT-PCR Covid-19 di klinik kesihatan yang berhampiran, atau di fasiliti yang disediakan oleh Kementerian Kesihatan Malaysia (KKM) di Pustaka Negeri, Sibu.

“Marilah berganding bahu dan terus memainkan peranan masing-masing, melakukan usaha kita dengan ikhlas dan menjadi warganegara yang bertanggungjawab untuk faedah, kesihatan dan keselamatan semua.

“Harus terus berwaspada, jaga penjarakkan fizikal, amalkan kebersihan tangan, kurangkan pergerakan yang tidak penting dan elakkan tempat yang terlalu sesak.

“Bersama-sama kita bertabah, memutuskan rantai jangkitan dan mengatasi situasi yang mencabar di Sibu ini. Terima kasih atas pengertian dan kerjasama yang baik,” ujarnya lagi.

Oleh AKUN GIMAN

See author's posts


Brazil rekod 1,039 kematian

RIO DE JANEIRO: Brazil merekodkan 1,039 kematian dalam tempoh 24 jam, kali empat angka kumulatifnya melebihi 1,000 sejak jangkitan pandemik itu mula meningkat di negara itu, seminggu lalu.

Mengikut Kementerian Kesihatan, negara terbesar Amerika Latin itu menjadi pusat terbaharu pandemik dengan jumlah keseluruhan 24,512 kematian.

Dengan populasi seramai 210 juta penduduk, Brazil merekodkan 391,222 jangkitan, jumlah kedua terbesar selepas Amerika Syarikat (AS).

Negara itu kini bergelut dengan cara untuk menghadapi pandemik itu.

Presiden haluan kanan, Jair Bolsonaro, bagaimanapun, dilihat tidak memperbesarkan virus itu dan memilih untuk tidak mengambil langkah tinggal di rumah, dengan alasan kemelesetan ekonomi akan menyebabkan lebih banyak kerugian berbanding virus berkenaan. – AFP

See author's posts


Kerusi khas periksa tekanan darah untuk rumah ibadat di DUN Nangka

SIBU: Sebanyak 10 kerusi khas untuk pemeriksaan tekanan darah akan ditempatkan rumah ibadat di sekitar kawasan Dewan Undangan Negeri (DUN) Nangka.

Timbalan Menteri Pendidikan, Inovasi dan Pembangunan Bakat, Datuk Dr Annuar Rapaee berkata, ini bagi memberi kemudahan kepada masyarakat untuk mememeriksa tekanan darah mereka.

“Kerusi pemeriksaan tekanan darah akan diletakkan di masjid, surau dan gereja di kawasan DUN Nangka.

“Ini akan memudahkan orang ramai yang pergi ke masjid dan gereja untuk memeriksa tekanan darah mereka,” katanya menerusi catatan Facebooknya, hari ini.

Menerusi Facebooknya, Ahli Dewan Undangan Negeri (ADUN) Nangka itu turut berkongsi beberapa gambar yang diambilnya dan kakitangan pusat khidmatnya mencuba kerusi pemeriksaan tekanan darah.

“Alat ujian tekanan darah dipasang secara kekal pada kerusi,” katanya.

Oleh AKUN GIMAN

See author's posts


PELUANG SAKSAMA, MERIT DIUTAMAKAN

KUCHING: Dalam usaha mencapai status negeri maju menjelang 2030, masa depan negeri ini dicorakkan oleh semua pihak berdasarkan merit tanpa mengira latar belakang seperti gender.

Ketua Menteri, Datuk Patinggi Abang Johari Tun Openg berkata, dalam usaha melangkau ke arah ekonomi digital, Kerajaan Sarawak melihat kepada peranan seseorang individu berdasarkan merit.

“Masa depan negeri ini tidak terkongkong berdasarkan jantina seseorang.“Sesiapa sahaja yang mempunyai kelayakan dan ilmu-ilmu terkini selaras denga era baharu dan seterusnya membawa perubahan kepada negeri ini, individu itu akan bergerak ke hadapan,” katanya.

Beliau berkata demikian pada Majlis Perasmian Sambutan Hari Wanita Antarabangsa 2021 (HWA21) Sarawak di Wisma Bapa Malaysia, di sini semalam.

Tambahnya, pembangunan Sarawak ke arah 2030 yang berteraskan teknologi agak mencabar.

“Oleh itu, Kerajaan Negeri memutuskan untuk mengukuhkan ilmu yang diiktiraf antarabangsa dengan meletakkan Bahasa Inggeris sebagai bahasa penting selain Bahasa Malaysia.

“Kita juga menggubal dasar-dasar pendidikan yang lebih praktikal selaras dengan era kini namun ia tidak lari dengan dasar Pendidikan Nasional,”ujarnya.

Oleh NUR AIN OTSMAN

See author's posts


20 individu ditahan kunjungi bistro

CONNIE CHIENG

KUCHING: Pesuruhjaya Polis Sarawak, Dato’ Aidi Ismail berkata, 20 orang ditahan di sebuah bistro di Batu Kawa sini pada malam Isnin.

Beliau berkata, semua yang ditahan akan didakwa di bawah Seksyen 269 Kanun Keseksaan dan boleh dipenjarakan sehingga enam bulan atau didenda atau kedua-duanya sekali jika disabit bersalah.

Aidi memberi amaran kepada pemilik bistro supaya tidak beroperasi semasa Perintah Kawalan Pergerakan Bersyarat (PKPB) seperti yang telah ditetapkan oleh Jawatankuasa Pengurusan Bencana Negeri (JPBN)

Beliau juga menasihati orang ramai supaya tidak mengunjungi tempat-tempat seperti ini yang belum dibenarkan beroperasi kerana mereka termasuk pemilik akan ditangkap dan didakwa.

Pihak polis, menurut Aidi akan membuat rondaan untuk memantau sama ada premis-premis yang sudah beroperasi mematuhi garis panduan yang telah ditetapkan.

Terdahulu, Timbalan Ketua Menteri, Datuk Amar Douglas Uggah sebelum ini berkata, bistro dibenarkan beroperasi tetapi cuma untuk ‘take away’ atau bungkus sahaja dan tidak dibenarkan untuk beroperasi hingga lewat malam dan ini termasuk kelab malam, kafe muzik dan pub.

JPBN membuat pengumuman sedemikian setelah Menteri Kanan, Datuk Seri Ismail Sabri mengumumkan bahawa kelab-kelab hiburan termasuk kedai gunting rambut, salun kecantikan dan pawagam tidak dibenarkan beroperasi.

Dalam pada itu, Ketua Polis Daerah Kuching, ACP Awang Din Awang Gani berkata, sebuah bistro di Saradise BDC sini dengan jumlah pelanggan melebihi 20 orang diarahkan berhenti beroperasi pada jam 10.35 malam pada Isnin lalu.

Bistro tersebut, menurut beliau cuma menjual minuman ringan dan makanan Korea selain tidak membuat penjarakan sosial.

Pemilik bistro tersebut yang berumur 28 tahun turut dinasihati supaya tidak beroperasi.

Pada masa yang sama, pemilik bistro tersebut turut memberi alasan bahawa beliau mengetahui bahawa bistro tidak boleh beroperasi semasa PKPB.

Justeru, pemilik tersebut diarahkan beroperasi setelah kerajaan memberi kebenaran di masa hadapan.

See author's posts


Mahu julang Piala Billie Jean King

Coco Gauff meletakkan sasarannya pada penghujung musim yang memberangsangkan ketika bintang remaja itu bersedia untuk mengetuai cabaran Amerika Syarikat di pusingan akhir Piala Billie Jean King minggu ini.

Dilabelkan sebagai piala dunia tenis wanita, kejohanan itu bermula hari ini di Glasgow dan berlangsung sehingga 14 November.

Dahulu dikenali sebagai Piala Fed, perlawanan akhir 12 pasukan terdiri daripada empat kumpulan tiga negara, dengan setiap pemenang mara ke peringkat separuh akhir. Setiap perlawanan kumpulan di Emirates Arena terdiri daripada dua perlawanan perseorangan dan satu beregu.

Pemain nombor empat dunia Gauff akan memacu cabaran AS, bersama pemain nombor tiga dunia Jessica Pegula, dalam kejohanan yang datang tepat pada masa untuk pemain muda itu.

Pemain berusia 18 tahun itu mara ke final Grand Slam pertamanya di Terbuka Perancis tahun ini, meneruskan peningkatan luar biasa yang bermula pada 2019 apabila dia memperkenalkan diri dalam sukan tenis dengan layak ke pusingan keempat Wimbledon ketika berusia 15 tahun.

Gauff, yang ditewaskan oleh Iga Swiatek dalam final Roland Garros, tahun ini menjadi pemain termuda yang layak ke Pusingan Akhir WTA dalam acara perseorangan sejak Maria Sharapova pada 2005.

Namun, dia mengalami kemerosotan prestasi yang jarang berlaku apabila tewas kesemua enam perlawanan perseorangan dan beregunya di Texas, membuatkan dia bersyukur kerana berpeluang menamatkan tahun ini dengan cemerlang di Glasgow.

“Ia mungkin minggu terburuk tahun ini bagi saya. Saya tidak pernah tewas begitu cepat,” kata Gauff. “Pergi ke Piala BJK saya rasa akan lebih baik selain mempunyai pasukan dan rakan sepasukan yang bersedia untuk bermain.

“Saya agak bersyukur mempunyai kejohanan itu kerana ia akan menjadi cara yang buruk untuk menamatkan tahun ini.”

Poland akan beraksi tanpa juara Terbuka Perancis dan Terbuka AS, Swiatek selepas pemain nombor satu dunia itu memilih untuk tidak beraksi kerana kejohanan itu berdekatan dengan Pusingan Akhir WTA.

“Keadaan ini tidak selamat untuk kesihatan kita dan boleh menyebabkan kecederaan,” katanya.

Tuan rumah Great Britain juga akan kehilangan pemain utama mereka selepas bekas juara Terbuka AS, Emma Raducanu menarik diri kerana kecederaan pergelangan tangan.

Britain telah diundi menentang Kazakhstan dan Sepanyol dalam Kumpulan C.

Walaupun dengan ketiadaan Swiatek dan Raducanu, masih ada beberapa bintang beraksi, dengan Kazakhstan diketuai oleh juara Wimbledon, Elena Rybakina.

Switzerland, naib juara 2021, berada dalam Kumpulan A bersama Kanada dan Itali.

Australia, yang telah mengambil tempat juara 2021, Russia, Slovakia dan Belgium terdiri daripada Kumpulan B, dengan Republik Czech, Poland dan Amerika Syarikat dalam Kumpulan D.

Selepas mara ke separuh akhir tahun lalu dan menamatkan saingan sebagai naib juara dalam format pertandingan sebelumnya pada 2019, Australia adalah antara pencabar kejuaraan.

“Kami di sini untuk memenangi acara itu,” kata kapten Australia, Alicia Molik. “Kami bergitu hampir tahun lalu dan mungkin apa yang membuatkan kami berada dalam kedudukan yang baik ialah warga Australia, dan pasukan ini khususnya, cukup berdedikasi, mereka adalah pejuang.” – AFP

See author's posts


Promosi perayaan dalam komuniti

KUCHING: Festival Pertengahan Musim Luruh 2020 sangat sesuai untuk mempromosikan perayaan dalam komuniti negara, kata Pengerusi Lembaga Pengarah Restoran Hoi Tin Lau Sdn Bhd yang juga merangkap Pengerusi Penganjur Pertandingan ABS, Goh Ah Seng.

Beliau berkata, melalui festival tersebut, ia dapat meningkatkan persefahaman semua etnik di samping mengukuhkan semangat harmoni dan perpaduan.

“Komuniti kita yang pelbagai adalah stabil dan makmur sekali gus tonggak pembangunan lestari negara.

“Oleh itu, Festival Pertengahan Musim Luruh 2020 sangat penting,” katanya semasa berucap pada Pertandingan Membuat Kuih Bulan Bersalji Kreatif di Aeroville Mall, di sini, kelmarin.

Sementara itu, Goh yang juga Presiden Persatuan Tukang Masak How Yu Kuching berkata, festival tersebut akan diraikan di seluruh dunia.

“Ia berasal dari China dan mempunyai sejarah lebih daripada seribu tahun. Hari ini perayaan ini juga disambut di seluruh dunia,” jelasnya.

Dalam pada itu, beliau berkata, Festival Pertengahan Musim Luruh adalah festival yang disukai oleh masyarakat petani tradisional di China.

“Ia jatuh pada hari ke-15 kalendar lunar kelapan dan pelbagai bentuk perayaan diadakan di kawasan yang berlainan di China.

“Ini juga menunjukkan bahawa bangsa Cina adalah bangsa yang bersyukur,” tambahnya.

Turut hadir, Menteri Muda di Jabatan Ketua Menteri (Hal Ehwal Islam Dan DBKU) merangkap Menteri Muda Utiliti Sarawak (Bekalan Air), Datuk Dr. Abdul Rahman Junaidi serta Datin Siti Shorgayah Ahmad Zaidin, Penasihat untuk acara tersebut, Cr. Sim Kiang Chiok, Ahli Majlis Perbandaran Padawan, Cr. Wilfred Yap Yau Sin, wakil Utusan Sarawak, Ivy Ngo Muk Lan dan tetamu lain.

Oleh Cheryl Law

See author's posts


PMI meningkat semula, tanda penstabilan

KUALA LUMPUR: Indeks Pengurus Pembelian (PMI) Pembuatan Malaysia, melonjak kepada 45.6 pada Mei daripada paras terendah 31.3 pada April, menunjukkan tanda penstabilan dan mungkin bergerak ke arah pertumbuhan pada suku ketiga 2020, menurut penyelidikan bank dan firma penyedia maklumat global.

AmBank Bhd berkata, walaupun berada di bawah paras 50 mata bagi bulan kelima berturut-turut, perubahan daripada Perintah Kawalan Pergerakan (PKP) kepada PKP Bersyarat (PKPB) serta pengoperasian semula pengeluaran telah mengurangkan kelembapan dalam industri pembuatan.

“Penurunan keluaran dan jumlah pesanan adalah lebih rendah berbanding pada April. Berdasarkan kenaikan PMI keseluruhan, dan mengandaikan pandemik Covid-19 semakin lemah, ini akan menjadi petunjuk utama pertama bahawa ekonomi sedang mengalami penstabilan,” katanya menerusi nota penyelidikan semalam.

Ia berkata, bagaimanapun kesan akibat virus itu masih luas dan boleh terus mempengaruhi penutupan kilang dan pengurangan pengeluaran selanjutnya.

Khususnya, penurunan pada Mei dianggap jauh lebih lemah daripada awal suku kedua, menurut bank itu.

AmBank berkata, terdapat penyusutan pembuatan keluaran walaupun kadar penguncupan telah susut ketara sejak April.

Sementara itu, Affin Hwang Capital pula berkata, pesanan baharu kekal rendah disebabkan langkah PKPB berterusan di peringkat domestik dan juga perintah berkurung di negara luar.

“Maka, kelemahan permintaan eksport dicerminkan oleh keadaan ekonomi yang suram di negara yang menjadi rakan dagang utama.

“IHS Markit juga mengatakan gangguan dari penawaran terus menjejaskan sektor pembuatan kerana penghantaran masih mengambil tempoh yang panjang sama seperti pada April kerana kekurangan tenaga kerja di vendor dan sekatan pengangkutan,” katanya menerusi nota penyelidikan semalam.

Affin Hwang Capital berkata, pekerjaan secara amnya stabil pada Mei, dengan 98 peratus pengeluar menunjukkan tiada perubahan dalam pembayaran gaji.

Indeks Pelopor (IP) Malaysia yang digunakan untuk menjangkakan titik perubahan aktiviti ekonomi bagi jangka pendek, susut ketara kepada -4.9 peratus pada Mac daripada -0.8 peratus pada Februari sekali gus menjadi penurunan bulanan terbesar sejak November 1991.

IP pada Mac menunjukkan pertumbuhan ekonomi mungkin mengalami kemerosotan ketara pada suku kedua 2020.

“Berdasarkan unjuran kami, Keluaran Dalam Negara Kasar (KDNK) sebenar Malaysia akan mencatatkan penguncupan, mungkin di antara -7.0 peratus dengan -8.0 peatus tahun ke tahun pada 2020, berikutan kesan negatif Covid-19 dijangka lebih besar daripada PKP.

Bagi setahun penuh 2020, Affin Hwang Capital mengekalkan unjuran KDNK sebenar Malaysia pada -3.5 peratus (4.3 peratus pada 2019).

Menurut IHS Markit pula, sektor pembuatan ASEAN meneruskan aliran menurun pada Mei, disebabkan jangkitan pandemik Covid-19.

Keluaran dan pesanan baharu terus susut ketara, begitu juga permintaan asing untuk barang-barang ASEAN, walaupun penurunan kadar itu adalah lebih kecil berbanding angka pada April selepas kuarantin telah dilonggarkan dan lebih banyak kilang mula beroperasi kembali.

Bagaimanapun, antara negara ASEAN, Malaysia merekodkan kelembapan yang paling tidak teruk berbanding tujuh negara lain yang dipantau pada Mei.

Justeru, angka utama (45.6) menunjukkan kemerosotan dalam situasi operasi.

“Terutama, setiap dari tujuh negara yang dipantau masih mengalami kemerosotan pada bulan ketiga  pada Mei, yang menunjukkan kesan besar ke atas sektor ini berikutan wabak tersebut.

“Walaupun data menunjukkan bahawa kelembapan berakhir April, pengeluar ASEAN masih jauh daripada pemulihan,” kata ahli ekonomi IHS Markit, Lewis Cooper. – Bernama

See author's posts


Timbalan Ketua Menteri Dalam Lipatan Sejarah Sarawak

SALAH satu jawatan penting selepas jawatan Ketua Menteri Sarawak ialah jawatan Timbalan Ketua Menteri (TKM). Jawatan kedua penting dalam Kabinet Sarawak ini mempunyai susunan sejarah tersendiri.

Sebelum pengumuman kabinet baharu Sarawak yang dimenangi Gabungan Parti Sarawak (GPS) dalam pilihan raya baru-baru ini, telah ada suara-suara menyatakan adakah kemungkinan wujud empat jawatan TKM Sarawak?  Suara-suara seumpama ini menunjukkan bahawa jawatan itu mempunyai pemberat yang besar dalam politik Sarawak.

Sepanjang sejarah politik Sarawak sejak merdeka, jawatan TKM tidak pernah dibekukan dan tetap diwujudkan. Kewujudan jawatan ini merupakan satu toleransi antara parti kompenan dalam Kerajaan Sarawak.

Kabinet Pertama

Jawatan ini mula muncul apabila Kerajaan Negeri pertama dibentuk pada tahun 1963.  Jawatan ini pertama kali disandang oleh James Wong. Ketika itu James Wong Kim Min merupakan calon bebas yang menang di Limbang.

Kemudiannya beliau menyertai Sarawak National Party (SNAP). Ketika itu hanya satu sahaja jawatan TKM diwujudkan.

Beliau memegang jawatan ini sehingga berlaku krisis dalam Kerajaan Sarawak pada tahun 1966. Apabila SNAP keluar daripada Perikatan Sarawak dan Tawi Sli menjadi Ketua Menteri, jawatan TKM tetap diwujudkan.

Jawatan ini disandang oleh Abang Abdul Rahim Abang Moasili. Beliau memegang jawatan ini sehingga tahun 1970. Pada tahun itu, situasi politik berubah dan berlaku tawar-menawar antara parti politik untuk berkuasa.

Dua Jawatan TKM

Keputusan pilihan raya 1970 membuka satu perubahan dalam penyatuan pelbagai kaum di Sarawak. Ketua Menteri ketika itu, iaitu Abdul Rahman Ya’akub, mewujudkan dua jawatan TKM.

Satu jawatan diberikan kepada Stephen Yong, iaitu pemimpin Sarawak United People’s Party (SUPP) dan yang kedua pula diberikan kepada Simon Dembab Maja sebagai TKM kedua. Simon adalah dari PESAKA.

Kewujudan dua jawatan TKM Sarawak ini membawa kepada perkongsian kuasa jelas antara semua kaum di Sarawak. Hal ini membawa kepada kestabilan politik Sarawak ketika itu.

Pengukuhan Kerajaan

Keputusan pilihan raya 1974 menyaksikan perubahan kepada pemegang jawatan TKM dan bilangan jawatan tersebut. Kekalahan Stephen Yong dalam pilihan raya tersebut menyebabkan beliau tidak dapat dikekalkan sebagai TKM Sarawak. Simon juga kalah dalam pilihan raya tersebut dan situasi ini membawa kepada kekosongan bagi jawatan tersebut.

Abdul Rahman Ya’akub mengambil keputusan untuk menamakan muka baharu untuk menjawat kedua-dua jawatan tersebut. Kuota SUPP telah diberikan kepada Sim Kheng Hong.  Manakala PESAKA yang telah bergabung dengan Bumiputera, membentuk Pesaka Bumiputera Bersatu (PBB), dan  telah menamakan Alfred Jabu Anak Numpang.

Sementara itu penyertaan semula SNAP dalam kerajaan membawa kepada penambahan jawatan TKM. Dunstan Endawi anak Enchana dilantik sebagai wakil SNAP untuk menjawat jawatan TKM. Pertambahan ini membawa kepada penambahan bilangan jawatan tersebut kepada tiga.

Apabila Dunstan Endawi meletak jawatan sebagai TKM kerana dilantik sebagai Persuruhjaya Tinggi Malaysia ke New Zealand, maka berlaku kekosongan bagi jawatan tersebut.  Akhirnya jawatan tersebut diberi kepada Daniel Tajem untuk memenuhi kuota SNAP.

Daniel Tajem mengharungi cabaran besar sebagai TKM apabila berlaku krisis dalaman SNAP.  Beliau yang tidak sehaluan dengan James Wong, iaitu Presiden SNAP ketika itu, menubuhkan Parti Bansa Dayak Sarawak (PBDS).

Ketua Menteri Sarawak ketika, itu iaitu Abdul Taib Mahmud, mengambil jalan tidak menyebelahi mana-mana pihak bagi mengendurkan krisis dalaman SNAP ini. Beliau mengekalkan Daniel Tajem sebagai timbalan beliau.

Kembali Kepada Dua

Apabila tercetusnya krisis Ming Courts yang membawa kepada pilihan raya 1987, kejayaan Abdul Taib Mahmud mendapat mandat baharu dalam pilihan raya itu membolehkan beliau mencorakkan semula susunan kepimpinan negeri.

Jawatan TKM dikurangkan kepada dua semula. Sim Kheng Hong dan Alfred Jabu kekal memegang jawatan tersebut. Pada tahun-tahun 1990-an, walaupun zaman tenang bagi Kerajaan Sarawak, namun ia merupakan era mencabar bagi SUPP.

Sim Kheng Hong mengambil keputusan untuk berundur daripada politik. Secara tidak langsung keputusan ini membawa kepada kekosongan jawatan TKM dari SUPP. Jawatan ini kemudiannya diisi oleh Wong Soon Kai.

SUPP dikejutkan dengan kekalahan Wong Soon Kai dalam pilihan raya 1996. Kekalahan Wong Soon Kai membawa kekosongan semula jawatan TKM dari SUPP. Tempat beliau kemudiannya diambil alih oleh George Chan.

Dua kepada Satu

Situasi ini kekal sehingga tahun 2010. Tahun itu menyaksikan George Chan kalah dalam pilihan raya.  Kekalahan beliau ini membawa kepada kekosongan jawatan TKM daripada SUPP.

Kekalahan George Chan memberi kesan kepada kuota SUPP ini. Abdul Taib Mahmud mengambil keputusan untuk hanya menamakan Alfred Jabu sebagai TKM. Dengan itu jawatan TKM kembali kepada satu seperti yang berlaku pada tahun 1963.

Hal ini menunjukkan bahawa kekuatan sesebuah parti itu menjadi perkiraan untuk melantik seorang TKM. Kemenangan sedikit kerusi SUPP ketika itu menyebabkan peluang mereka mengekalkan jawatan TKM tipis.

Bertambah Tiga

Apabila Adenan Satem menjawat jawatan Ketua Menteri, jawatan TKM masih kekal satu.  Hanya selepas pilihan raya 2016, apabila Barisan Nasional menang besar, membawa kepada pertambahan jawatan TKM.

Alfred Jabu pula mengambil keputusan untuk bersara daripada politik yang membawa kepada kekosongan jawatan tersebut.  Alfred Jabu juga merupakan TKM yang paling lama dalam sejarah Sarawak. Berkhidmat sejak tahun 1974 hingga 2016, Alfred Jabu berjaya mengharungi cabaran politik dalam tempoh tersebut.

Dalam hal ini, Adenan Satem menamakan tiga muka baharu sebagai TKM Sarawak.  Mereka ialah Douglas Uggah Embas, James Masing dan Abang Johari.  Douglas Uggah Embas dan Abang Johari dari PBB, manakala James Masing pula dari Parti Rakyat Sarawak (PRS).

Sementara itu, SUPP yang mampu membaiki kedudukannya dalam pilihan raya itu tidak diberi jawatan TKM.  Presidennya, Sim Kui Hian hanya dilantik sebagai menteri dalam kabinet Adenan Satem.

Apabila Abang Johari dilantik sebagai Ketua Menteri selepas pemergian Adenan Satem yang meninggal dunia, jumlah TKM dikekalkan.  Abang Johari telah melantik muka baharu sebagai timbalan beliau, iaitu Awang Tengah Ali Hasan bagi mengisi kekosongan yang ditinggalkan oleh beliau apabila dilantik sebagai Ketua Menteri.

Pada Oktober 2021, berlaku berita sedih apabila James Masing meninggal dunia. Pemergian beliau menjadi kehilangan besar kepada Kerajaan Sarawak. Namun demikian, jawatan beliau tidak diisi dan jawatan TKM kekal dua.

SUPP Bangkit

Pilihan raya 2021 merupakan satu pilihan raya paling manis bagi kerajaan pimpinan Abang Johari. Gabungan Parti Sarawak (GPS) yang dipimpin oleh beliau berjaya memenangi pilihan raya tersebut dengan kemenangan besar.

Kejayaan ini dikongsi sama dengan SUPP. SUPP bangkit semula sebagai parti kedua terbesar dalam gabungan tersebut. Kejayaan ini membawa kepada pelantikan Sim Kui Hian sebagai TKM bersama-sama dengan Douglas Uggah Embas dan Awang Tengah.

Pelantikan Sim Kui Hian ini membawa dua makna penting. Pertama, SUPP kembali menyerlah dan membolehkan mereka mengisi semula jawatan TKM. Kedua pula, Sim Kui Hian mengembalikan tugas yang pernah digalas oleh ayahnya, iaitu Sim Kheng Hong.

Secara keseluruhannya jawatan TKM mempunyai kisah tersendiri.  Ada sebab dan kehendak kenapa jawatan ini masih relevan di Sarawak.  Bilangannya pula tidak pernah melebihi daripada tiga.

See author's posts


Perancis tamatkan perintah berkurung 15 Disember

PARIS: Perancis berhasrat menghentikan perintah berkurung di seluruh negara pada 15 Disember, kata Presiden Emmanuel Macron, dengan kedai dibenarkan untuk dibuka semula seawal Sabtu ini selepas berminggu ditutup.

Dalam ucapan TV semalam, Macron berkata, beberapa sekatan akan tetap berlaku untuk mengelakkan ‘gelombang ketiga coronavirus’ atau satu lagi perintah berkurung.

Perintah berkurung semasa, yang berkuat kuasa sejak akhir Oktober, akan diganti dengan perintah duduk di rumah dari jam 9:00 malam hingga 7.00 pagi di seluruh negara mulai 15 Disember, kata Macron, kecuali pada 24 dan 31 Disember – Malam Krismas dan Malam Tahun Baru.

“Kita akan dapat melakukan perjalanan tanpa perlu kebenaran, termasuk antara wilayah, dan menghabiskan Krismas dengan keluarga kita,” kata Macron.

Bagaimanapun, rakyat Perancis harus mengelakkan ‘perjalanan tak perlu’, katanya.

Macron juga mengatakan bahawa beliau berharap vaksin Covid-19 pertama tersedia untuk digunakan pada akhir Disember atau pada awal Januari.

Di Moscow, vaksin Covid-19 keluaran Russia, Sputnik V, merekodkan 95 peratus keberkesanan berdasarkan analisis interim kedua data percubaan klinikal.

Pusat Penyelidikan Gamaleya (Gamaleya), yang membangunkan vaksin itu, berkata dua dos akan dijual di pasaran antarabangsa pada harga kurang 8.40 euro (RM40.74) setiap dos manakala bagi warga Russia, ia diberikan secara percuma.

Menurutnya, ia boleh disimpan pada suhu antara dua hingga lapan darjah Celsius dan bukannya di bawah suhu beku yang diperlukan untuk menyimpan vaksin lain.

Gamaleya, dalam satu kenyataan memaklumkan pengiraan keberkesanan dibuat berdasarkan data awal yang diperoleh 42 hari selepas dos pertama.

Agensi dikendalikan Kementerian Kesihatan Russia itu berkata vaksin berkenaan menunjukkan keberkesanan 91.4 peratus selepas 28 hari dos pertama iaitu rumusan yang dicapai berdasarkan 39 kes.

42 hari kemudian iaitu selepas dos kedua, data menunjukkan keberkesanan vaksin melebihi 95 peratus.

Bagaimanapun, Pengarah Gamaleya, Alexander Gintsburg, tidak menyatakan jumlah kes Covid-19 yang digunakan untuk membuat pengiraan akhir.

“Analisis kedua dilakukan seminggu selepas sukarelawan memperoleh dos kedua yang bermaksud tubuh mereka memberi sebahagian reaksi terhadap kedua-dua dos.

“Kami menjangkakan kadar keberkesanan vaksin akan itu menjadi lebih tinggi tiga minggu selepas dos kedua,” katanya.

Menurut kenyataan Gamaleya lagi, dos pertama vaksin itu diuji ke atas 22,000 sukarelawan dan lebih 19,000 menerima kedua-dua dos.

Ujian vaksin di luar negara juga dilakukan iaitu di Emiriah Arab Bersatu (UAE), Venezuela, Belarus dan beberapa negara lain.

Pada Ogos lalu, Russia menjadi negara pertama yang mendaftarkan vaksin Covid-19 tetapi berbuat demikian sebelum selesai melakukan ujian klinikal berskala besar.

Bulan lalu, Presiden Russia, Vladimir Putin, mengumumkan negara itu mendaftarkan vaksin Covid-19 kedua yang diberi nama EpiVacCorona, sekali gus meningkatkan saingan bagi menghasilkan vaksin.

Putin pada bulan lalu berkata Russia mengadakan perjanjian pembuatan dengan China dan India selain menggalakkan Brazil serta Afrika Selatan untuk turut menghasilkan vaksin buatan Russia secara besar-besaran.

Selain itu, syarikat farmaseutikal gergasi, Prizer dan BioNTech mengumumkan vaksin dibangunkan firma berkenaan menunjukkan 95 peratus keberkesanan.

Sementara itu, syarikat AS, Moderna, pada minggu lalu memaklumkan bahawa vaksinnya berkesan sehingga 94.5 peratus. – AFP

See author's posts


“Pengampunan” akaun Twitter yang disekat bermula minggu depan – Elon Musk

WASHINGTON, 25 Nov (Bernama) — Pemilik Twitter Elon Musk berkata pada Khamis akaun yang disekat akan ditarik balik bermula minggu depan.

Langkah itu diambil susulan tinjauan yang dibuat baru-baru ini mengenai sama ada perlu memberikan “pengampunan” kepada akaun yang disekat telah mendapat lebih 3.1 juta undi menyaksikan 72.4 peratus responden bersetuju manakala 27.6 peratus tidak bersetuju.

Musk telah memulihkan beberapa akaun yang sebelum ini disekat kerana melanggar peraturan Twitter termasuk akaun bekas Presiden Donald Trump, anggota kongres Marjorie Taylor Greene dan Kanye West.

Akaun Twitter Trump disekat kerana didakwa menghasut untuk melakukan keganasan semasa insiden  Capitol 6 pada Janurai 2021 dan akaun Greene digantung selepas berulang kali berkongsi maklumat salah mengenai COVID-19  manakala West dikenakan tindakan kerana menciap kenyataan berunsur anti-Semitik, menurut Agensi Anadolu.

— BERNAMA

See author's posts


DUN: Sarawak sasar kemasukan 3 juta pelancong tahun depan

KUCHING: Kementerian Pelancongan, Industri Kreatif dan Seni Persembahan Sarawak menyasarkan kemasukan seramai tiga juta pengunjung ke Sarawak tahun depan.

Menterinya, Dato Sri Abdul Karim Rahman Hamzah berkata, sasaran kemasukan pengunjung ini dijangka menjanakan perolehan pelancongan sebanyak RM7.25 bilion.

“Sasaran ini ditetapkan berdasarkan trend prestasi pelancongan sejak beberapa bulan yang lalu.

“Dari Januari hingga Oktober tahun ini, bilangan pengunjung ke Sarawak telah meningkat sebanyak 1,118.41 peratus kepada 1,378,017 orang berbanding tempoh yang sama pada tahun lalu.

“Kami yakin bahawa negeri ini akan menerima anggaran pengunjung sekitar 1.8 juta menjelang penghujung tahun ini. Perkara ini melebihi sasaran awal iaitu 1.2 juta penghujung,” katanya menggulung perbahasan bagi kementeriannya pada sidang Dewan Undangan Negeri (DUN) Sarawak, hari ini.

Abdul Karim berkata, jumlah kemasukan pelancong ke Malaysia telah meningkat kepada 3.21 juta orang dari Januari hingga Julai tahun ini berbanding tempoh sama tahun lalu.

“Ini telah menjana perolehan pelancongan sebanyak RM9.35 bilion,” katanya.

Beliau berkata, selepas kemerosotan yang tidak pernah berlaku sebelum ini pada 2020 dan 2021, pelancongan antarabangsa dijangka meneruskan pemulihannya secara beransur-ansur pada tahun ini.

“Ini setelah semakin banyak destinasi melonggarkan atau menarik balik sekatan perjalanan dan keyakinan untuk melancong pulang,” katanya.

Menurut Pertubuhan Pelancongan Dunia Pertubuhan Bangsa-Bangsa  Bersatu (UNWTO), pelancongan antarabangsa dijangka meneruskan pemulihannya secara beransur-ansur dan memulihkan 65 peratus kembali kepada pra-tahap pandemik pada 2022 dan 85 peratus  pada 2023 walaupun menghadapi cabaran ekonomi dan geopolitik yang semakin ketara.

Oleh NUR AIN OTSMAN

See author's posts


Sangka pemandu mabuk, orang ramai bakar kereta

TASEK GELUGOR:  Polis menafikan kemalangan jalan raya membabitkan sebuah kereta  dan dua motosikal masing-masing ditunggang dua beradik kembar adalah disebabkan pemandu kereta berkenaan mabuk, sehingga orang ramai membakar kereta itu dalam kejadian di Jalan Ara Kuda, di sini.

Ketua Polis Daerah Seberang Perai Utara (SPU) ACP Noorzainy Mohd Noor berkata, kemalangan pada jam 9.50 malam Khamis itu berlaku selepas wanita berusia 56 tahun berkenaan yang memandu kereta Kia Spectra  terbabas ke laluan bertentangan untuk mengelak haiwan yang melintas.

“Berdasarkan siasatan awal, wanita yang merupakan pekebun sayur itu dari arah Kubang Semang hendak balik ke rumahnya di Bumbung Lima setelah selesai menghantar sayur. Sebaik sampai di Jalan Ara Kuda, kereta tersebut telah terbabas ketika mengelak haiwan yang berada di laluannya sebelum masuk ke laluan bertentangan.

“Dua remaja lelaki berumur  14 tahun yang sedang menunggang dua motosikal datang dari arah bertentangan gagal mengelak menyebabkan mereka melanggar bahagian tepi kanan kereta itu. Dua beradik kembar itu masing-masing patah kaki kanan serta cedera pada muka dan tangan sebelum dihantar ke Hospital Seberang Jaya untuk rawatan lanjut,” katanya dalam kenyataan, di sini hari ini.

Beliau berkata, beberapa penduduk kampung yang berang dan marah dengan kemalangan itu kerana menyangka pemandu kereta terbabit  mabuk telah bertindak membakar kenderaan tersebut yang berada di tepi jalan lokasi kejadian.

Noorzainy berkata, hasil pemeriksaan dan ujian saringan awal pernafasan menggunakan alat SD2+ ke atas pemandu itu mendapati wanita tersebut negatif alkohol dan tidak memandu dalam keadaan mabuk.

“Pemandu wanita yang tidak mengalami kecederaan itu kemudiannya membuat laporan polis berhubung kemalangan dan kejadian keretanya dibakar. Kemalangan itu disiasat di bawah Seksyen 43(1)(A) Akta Pengangkutan Jalan 1987 dan kami juga menjalankan siasatan menurut Seksyen 435 Kanun Keseksaan berhubung kejadian kereta dibakar itu,” katanya.

Menurutnya, polis juga telah mengenal pasti mereka yang terlibat dalam kejadian bakar kereta milik pekebun sayur itu dan usaha mengesan mereka giat dijalankan.

Beliau turut menasihatkan orang ramai supaya tidak mengambil tindakan sendiri dalam apa juga kejadian, sebaliknya menghubungi polis dan jika mempunyai sebarang maklumat berkaitan kejadian tersebut diminta menyalurkannya kepada pihak polis.

“Saya juga minta orang ramai tidak terus berkongsi berita tidak benar yang disiarkan di beberapa laman di Facebook. Polis juga akan siasat penulis berita tersebut kerana maklumat yang ditulis tidak betul,” katanya. – Bernama

See author's posts


Niaga hadapan emas dijangka kekal lengang

KUALA LUMPUR: Kontrak niaga hadapan emas di Bursa Malaysia Derivatives dijangka kekal lengang minggu ini berikutan kekurangan sokongan belian apabila para pelabur terus menumpukan kepada emas Amerika Syarikat (AS).

Penganalisis Kanan Pasaran Asia Pasifik OANDA, Jeffrey Halley berkata, emas AS kini berada dalam jajaran sederhana bagi minggu ini antara US$1,905 dan US$1,970 seauns dengan indeks kekuatannya neutral membayangkan logam kuning itu boleh bergerak turun dan naik dan kemungkinan dalam jajaran yang tidak menentu pada masa depan.

“Kebanyakannya akan bergantung kepada hala tuju hasil AS bagi tenor 10 tahun hingga 30 tahun. Emas dijangka dengan mudah boleh ditutup di atas paras US$2,0000 seauns.

“Asas bulis jangka panjang emas kekal kukuh. Namun apa yang jelas adalah kemajuan trend meningkat tidak selancar seperti sebelum ini,” katanya.

Pasaran emas lengang sepanjang minggu yang baru berakhir ini dengan dagangan hanya direkodkan pada Jumaat.

Bagi asas Jumaat ke Jumaat, kontrak Ogos 2020 naik 28 mata kepada RM262.40 segram, manakala September 2020, Oktober 2020 dan November 2020 semuanya turun 29 mata masing-masing kepada RM258.00, RM257.90 dan RM259.25 segram.

Jumlah dagangan mingguan berjumlah satu lot bernilai RM26,500 berbanding satu lot bernilai RM25,900 pada minggu sebelumnya manakala kepentingan terbuka naik kepada 33 kontrak daripada 32 kontrak.

Sementara itu, harga emas fizikal naik RM2.65 kepada RM253.88 segram daripada RM251.23 segram pada Jumaat minggu sebelumnya.

Bursa Malaysia dan derivatifnya akan ditutup pada Isnin sempena cuti umum Hari Kebangsaan. – Bernama

See author's posts


N. Sembilan azam baiki kedudukan Liga Premier

SKUAD bola sepak Negeri Sembilan berazam untuk memperbaiki kedudukan dalam baki saingan Liga Premier yang disambung semula pada 26 Ogos ini.

Mengakui skuad Jang itu perlu bekerja keras dalam baki tujuh perlawanan, ketua jurulatih Sazali Saidon menganggap ia bukan perkara yang mustahil sekiranya anak buahnya mempamerkan komitmen tinggi dalam setiap perlawanan.

“Kita perlu positif dan perlu memenangi lima atau enam perlawanan bagi mencerahkan peluang kita untuk layak ke Liga Super,” katanya kepada Bernama, di sini, semalam.

Skuad Rusa, yang kini berada di kedudukan ke-10 daripada 12 pasukan dalam saingan Liga Premier, memulakan kembali saingan dengan menentang pendahulu liga, Terengganu FC II (TFC II) di Stadium Tuanku Abdul Rahman, Paroi, 26 Ogos ini.

“TFC II adalah sebuah pasukan yang mantap jadi kita membuat persiapan rapi dalam memastikan kita tidak kehilangan mata terutama bila bermain dengan mereka di Paroi,” katanya.

Sebelum saingan Liga Premier ditangguhkan akibat penularan pandemik COVID-19, skuad Rusa berjaya melakar satu kemenangan daripada empat perlawanan.

Turun dengan misi tiga mata penuh di hadapan penyokong sendiri, Sazali berkata prestasi terdahulu itu perlu dijadikan sebagai pengajaran dan panduan kepada semua pemain untuk memperbaiki mutu permainan.

“Kita berharap dengan bersambungnya liga ini semula, kita akan berada dalam landasan yang baik untuk memastikan kita terus mencipta kemenangan,” katanya.

Menurut Sazali, bagi meningkatkan prestasi dan menguji kemampuan pemain, tiga perlawanan persahabatan telah diatur membabitkan pertemuan dengan Selangor pada 12 Ogos, Felda United FC (15 Ogos) dan PDRM FA, 19 Ogos ini.- Bernama

See author's posts


PKP masuk fasa ‘keras’

PUTRAJAYA: Penguatkuasaan Polis Diraja Malaysia (PDRM) kini memasuki fasa
‘keras’ dalam usaha memastikan masyarakat patuh kepada pelaksanaan Perintah
Kawalan Pergerakan (PKP), kata Menteri Kanan (Kluster Keselamatan) Datuk Seri
Ismail Sabri Yaakob.

Beliau berkata meskipun terdapat penurunan jumlah penahanan individu dalam
pemeriksaan dan sekatan jalan raya, namun masih ramai yang berdegil dalam
mematuhi PKP.

“Mulanya berlembut dan menasihati, selepas itu bertukar kepada tegas
dan kini mod pihak polis adalah keras, jadi kita harap rakyat patuh
(PKP),” katanya pada sidang media selepas Mesyuarat Jawatankuasa Khas
Menteri-menteri Mengenai PKP di Putrajaya semalam.

Mengenai status pemeriksaan dikendalikan polis, Ismail Sabri yang juga
Menteri Pertahanan berkata,  562 individu
ditahan semalam berbanding 583 pada Selasa sekali gus menunjukkan terdapat
penurunan dari segi tangkapan.

“Jika 3.6 peratus trend penurunan ini menunjukkan pematuhan rakyat kepada
perintah, maka ianya adalah satu perkara yang baik dan sebenarnya ditunggu-tunggu
pihak kerajaan kerana rakyat telah pun sedar tentang tanggungjawab mereka untuk
mematuhi setiap arahan yang dikeluarkan kerajaan,” katanya.

Sepanjang PKP dilaksanakan sehingga ke hari ini, beliau berkata seramai
4,189 individu ditahan dengan 1,449 individu daripada mereka telah pun dituduh
di mahkamah termasuk atas kesalahan mengganggu dan menghalang pihak berkuasa
melaksanakan tugas.

Tegasnya, sebanyak 687 sekatan jalan raya telah dilaksanakan semalam
melibatkan pemeriksaan terhadap 380,342 kenderaan selain pemeriksaan ke atas
3,791 premis perniagaan.

Sementara itu, ditanya andai kerajaan telah bersedia untuk melanjutkan PKP
apabila tamat pada 14 April ini, Ismail Sabri berkata perkara itu akan diteliti
Kementerian Kesihatan terlebih dahulu dengan mengambil kira situasi semasa pada
jumlah kes positif COVID-19.

Tegasnya, faktor jumlah individu yang tidak mematuhi PKP itu juga turut
diambil kira sebelum sebarang keputusan untuk melanjutkannya dibuat kerajaan.

“Alhamdulillah kalau kita lihat daripada laporan Kementerian Kesihatan
trend dari segi jumlah positif tu tidak meningkat tetapi masih mendatar,”
katanya.

Malaysia, yang pertama kali menguatkuasakan PKP pada 18 Mac lepas
melanjutkan perintah kawalan itu sehingga 14 April dengan prosedur operasi yang
lebih ketat, dalam usahanya memerangi wabak COVID-19, selepas fasa pertama
berakhir 31 Mac.

Pelaksanaan PKP itu sebagai usaha untuk memutuskan
rantaian jangkitan dalam komuniti, antara lain menyaksikan penguatkuasaan
sekatan perjalanan keluar dari negeri masing-masing termasuk ke luar negara,
serta tiada aktiviti di rumah ibadat, sekolah dan institut pengajian
tinggi.-Bernama

See author's posts


Korea Utara sedia jalankan ujian nuklear

SEOUL: Korea Utara bersedia untuk menjalankan ujian nuklear pada bila-bila masa, kata seorang ahli parlimen Korea Selatan pada Khamis, dengan Amerika Syarikat memberi amaran ia boleh berlaku semasa Presiden Joe Biden berada di Seoul minggu ini.

“Persediaan Korea Utara untuk ujian nuklear telah selesai dan mereka hanya mencari masa yang sesuai”, kata ahli parlimen Ha Tae-keung kepada pemberita selepas diberi taklimat oleh Perkhidmatan Perisikan Kebangsaan Seoul.

Rejim Kim Jong Un sedang memerangi wabak Covid-19 yang semakin meningkat dengan hampir dua juta kes “demam” dilaporkan, tetapi kedua-dua Washington dan Seoul berkata ini tidak menjejaskan rancangan ujian Pyongyang.

Selepas pelancaran peluru berpandu yang memecahkan rekod tahun ini, termasuk peluru berpandu balistik antara benua, Kim boleh cuba mengalih perhatian rakyat Korea Utara daripada krisis kesihatan yang semakin meningkat dengan ujian senjata nuklear, kata penganalisis.

Perisikan AS berpendapat ada “kemungkinan tulen” Kim boleh memilih untuk melakukan “provokasi” selepas Biden tiba di Seoul lewat Jumaat untuk lawatan pertamanya sebagai presiden ke Asia, kata pentadbirannya.

Ini boleh bermakna “ujian peluru berpandu lanjut, ujian peluru berpandu jarak jauh atau ujian nuklear, atau terus terang kedua-duanya” sekitar masa perjalanan Biden, kata Penasihat Keselamatan Negara Jake Sullivan.

Imej satelit juga menunjukkan Korea Utara sedang bersedia untuk menjalankan ujian nuklear ketujuhnya.

Kedua-dua Seoul dan Washington telah memberi amaran selama berminggu-minggu bahawa ia boleh datang pada bila-bila masa.-AFP

See author's posts


1,008 silinder oksigen tiba di Kuching

KUCHING: Menerusi lawatan kerja dan mesyuarat bersama Menteri Kesihatan Khairy Jamaluddin Ahad lalu sebanyak 1,008 silinder oksigen dari Kuala Lumpur tiba di Kuching dengan bantuan Tentera Udara Diraja Malaysia (TUDM), semalam.

Menteri Kerajaan Tempatan dan Perumahan Sarawak Datuk Sri Dr Sim Kui Hian berkata, 1,008 silinder oksigen berkenaan akan diedarkan ke semua hospital di Sarawak sebagai sebahagian daripada persiapan meningkatkan kapasiti hospital sekiranya terjadi peningkatan kes varian Delta di Sarawak.

“Sarawak seperti Semenanjung Malaysia, Singapura dan UK telah memasuki fasa endemik, hidup dengan virus dengan meneruskan kehidupan dengan berjaga-jaga semasa memerangi penularan ini dan kita memerlukan dua komponen penting iaitu meningkatkan kapasiti hospital sekiranya berlaku lonjakan Kategori 3,4 dan 5 yang memerlukan katil hospital.

“Dengan Delta, kita mesti bersiap sedia untuk sebarang kemungkinan yang berlaku dan bekerja keras untuk yang terbaik dengan adanya (dos penggalak, ubat antibodi monoklonal baru, monitor icu, titik oksigen, silinder oksigen, ventilator, kakitangan perubatan dan jururawat).”

Tambah beliau, tanggungjawab diri dengan penilaian risiko diri (pada aktiviti harian), ujian diri (RTK Ag), pemantauan diri (tanda bahaya), pengasingan diri (pendedahan jarak dekat atau positif dengan kuarantin di rumah sebanyak 99 peratus pada kategori 1 dan 2 dengan kadar pemulihan 99 peratus).

“Langkah lain adalah dengan penggunaan (double mask), jarak fizikal, jarak sosial (mana-mana perjumpaan sosial atau keluarga sama ada di tempat persendirian atau awam), pengudaraan aliran udara segar dari tempat awam dengan mencuci tangan dan juga menjaga kebersihan.

“Kita juga memerlukan semua orang untuk memainkan peranan agar dapat meneruskan kehidupan dengan berhati-hati semasa memerangi penularan virus iaitu kita kena hidup dengan virus,” jelas beliau dalam Facebook rasmi miliknya semalam.

Oleh AZREEN KERIA

See author's posts


Formula telus untuk Sabah dan Sarawak

Baru-baru ini YAB Perdana Menteri dan YAB Ketua Menteri Sabah membuat kenyataan media bersama berkenaan pemberian khas kepada negeri Sabah.

Menurut kenyataan tersebut kerajaan persekutuan dan kerajaan negeri Sabah telah berjaya mencapai kata sepakat mengenai kajian semula pemberian khas kepada Negeri Sabah di bawah Perkara 112D Perlembagaan Persekutuan.

Sebelum ini terdapat beberapa siri perbincangan dan rundingan di antara Kementerian Kewangan dan Kerajaan Negeri Sabah.

Beberapa perkara telah dipersetujui dalam terma dipersetujui mengenai perkara tersebut pada 14 Februari 2022.

Sebenarnya inilah kali pertama kajian semula dan persetujuan telah dibuat. Kali terakhir kajian semula mengenai pemberian khas kepada Negeri Sabah dilakukan pada tahun 1969.

Pencapaian awal

Dalam persetujuan yang dicapai, terdapat persetujuan bahawa amaun pemberian khas baharu kepada negeri Sabah dinaikkan sebanyak 4.7 kali ganda daripada RM26.7 juta kepada RM125.6 juta bagi tahun 2022, dan amaun akan terus meningkat setiap tahun bagi tempoh 2023-2026 mengikut kadar kenaikan yang dipersetujui Bersama.

Kenaikan 4.7 kali ini tidaklah besar sebenarnya dalam konteks keperluan sebenar untuk membangunkan negeri Sabah memandangkan kadar kemiskinan Sabah ialah tertinggi di negara ini, iaitu sebanyak 25.3 peratus.

Keluasan negeri Sabah juga sangat luas dan perlukan kemudahan prasarana infrastuktur asas bagi memajukan seluruh daerah di Sabah.

Kegagalan tuntutan 40 peratus

Yang nyata, tuntutan 40 peratus daripada hasil cukai negeri Sabah yang termaktub dalam Perjanjian Malaysia 1963 masih lagi gagal. Kerajaan Pusat dan Negeri melunakkan kegagalan ini dengan menyatakan akan akan terus berunding di bawah Perkara 112D Perlembagaan Persekutuan. Hal ini kerana kerajaan Pusat bimbang akan menjejaskan kedudukan kewangan kerajaan Pusat.

Dijangka amaun baharu yang dipersetujui dijangka diumumkan sebelum tahun 2026 dan jumlah akan diberikan pampasan untuk menggantikan bayaran pemberian khas kepada negeri Sabah sejak tahun 2022.

Reaksi PH

Sebelum itu, Pakatan Harapan (PH) Sabah telah memberikan reaksi balas terhadap kerajaan negeri Sabah pimpinan Perikatan Nasional (PN) dengan mengancam akan mengambil tindakan undang-undang terhadap kerajaan negeri Sabah. PH Sabah mahu kerajaan negeri Sabah terus menuntut semula hak Sabah untuk mendapatkan 40 peratus hasil cukainya daripada kerajaan persekutuan. Hal ini kerana ini telah termaktub dalam Perjanjian Malaysia 1963 (MA63). Sebenarnya formula PH sebelum ini juga ditolak oleh Sabah dan Sarawak.

Kemarahan ini timbul apabila kenyataaan oleh Menteri Kewangan, Tengku Zafrul Aziz di Dewan Rakyat bahawa hak Sabah untuk memperoleh 40 peratus daripada hasil cukai sendiri, yang termaktub dalam Perjanjian Malaysia 1963 (MA63), adalah tidak lagi terpakai kerana kajian semula ke atas pemberian khas tersebut telah dikaji semula.

Kenyataan ini sukar diterima oleh majotiti rakyat Sabah. Berdasarkan sentimen ini PH Sabah berasa kenyataan Tengku Zafrul agak melampau dan PH Sabah akan mengambil tindakan undang-undang mencabar kesahihan penjelasan Menteri Kewangan Persekutuan.

Tambahan pula, persetujuan baharu yang dinyatakan dibuat semasa tempoh darurat, iaitu di antara tahun 1969 dan 1971 serta melibatkan warta kerajaan yang dirahsiakan daripada rakyat Sabah.

Datuk Ewon Benedick selaku Ahli Dewan Undangan Negeri (ADUN) Kadamaian turut membidas kenyataan Menteri Kewangan tersebut. Beliau menegaskan bahawa formula pemberian semula dua perlima atau 40 peratus hasil persekutuan di Sabah kepada Kerajaan Negeri masih lagi tersurat di dalam Perkara 112C dan Perkara 112D Perlembagaan Persekutuan Malaysia sehingga kini.

Justeru, adalah menjadi tanggungjawab semua Wakil Rakyat dan juga Ahli Jemaah Menteri untuk memastikan tuntutan Perlembagaan Persekutuan Malaysia, termasuk pemberian hasil persekutuan kepada Kerajaan Negeri Sabah haruslah dipatuhi dan dilaksanakan.

Pendirian Premier Sarawak

Ketika majlis berbuka puasa dengan anak Sarawak di Kuala Lumpur baru-baru ini, Datuk Patinggi Tan Sri Abang Johari Tun Openg memberikan penegasan agar formula tepat daripada Putrajaya berhubung pengagihan hasil kepada Sarawak. Tuntuntan ini sangat besar maknanya untuk keadilan kepada negeri Sarawak.

Premier menyatakan beliau mahukan formula yang tepat mengenai jumlah yang diberikan, selagi perkara asas ini tidak diselesaikan Sarawak tidak akan menerima dan tidak akan bersetuju.

Memang terdapat dalam Perkara 112D Perlembagaan Persekutuanmembenarkan semakan geran untuk Sarawak dan Sabah.

Kali terakhir ia disemak adalah pada tahun 1969, selepas itu tidak ada sebarang semakan.

Kadar sebelum ini ialah RM26.7 juta untuk Sabah dan RM16 juta untuk Sarawak setahun. Kesemua ini tidak disemak dan kekal tidak berubah sejak tahun 1969

Dalam Perkara 112D tersebut ada menyatakan bahawa “jika dalam apaapa kajian semula Kerajaan Persekutuan dan Kerajaan sesuatu Negeri tidak dapat mencapai persetujuan atas apa-apa perkara, maka perkara itu hendaklah dirujukkan kepada penaksir bebas, dan syor penaksir bebas mengenai perkara itu hendaklah mengikat kerajaan-kerajaan yang berkenaan itu dan hendaklah dilaksanakan seolah-olah syor itu ialah persetujuan antara kerajaan-kerajaan itu.”

Sudah pasti Sarawak mahu yang terbaik agar proses pembangunan dilaksanakan di Sarawak akan dapat berjalan lancar. Usaha ini penting kerana kadar kemiskinan di negeri Sarawak adalah ketiga tertinggi, selepas negeri Kelantan di negara ini berdasarkan laporan jabatan statistik negara. Hal ini menunjukkan perlu lebih banyak usaha pembangunan dilaksanakan di luar bandar. Peruntukan yang ada belum lagi mencukupi bagi membasmi kemiskinan luar bandar dan kemiskinan bandar.

Terus Bersuara

Sebenarnya ini bukanlah kali pertama Premier menyuarakan isu pengagihan hasil kepada Sarawak di bawah usahamemperjuangkan hak Sarawak di bawah MA63 termasuk pemberian khas tahunan ini. Tahun lepas beliau, beliau mengeluh betapa kerajaan

Persekutuan pada masa kini hanya menyediakan RM16 juta untuk Sarawak dan tentulah tidak sesuai dalam konteks asas pengiraan dan jumlah pemberian tersebut tidak boleh diterima dalam konteks semasa. Penegasan agar perlu ada formula khusus dan objektif dalam menilai angka sebenar perlulah bersifat adil kepada negeri Sarawak yang sama-sama membentuk Malaysia dan perkara ini turut ada dalam Perjanjian Malaysia. Abang Jo perlu secara sinis dan kritis meluahkan bahawa;

“Bukan kamek orang anak manok diberi gia ajak. Orang Sarawak bukan manok (Kami bukan ayam untuk anda (kerajaan persekutuan) hanya memberi makanan (geran). Rakyat Sarawak bukan ayam. Apakah formula anda?,”

“Mereka ada kutip duti setem di Sarawak. Kalau tak ada orang beli harta, tak ada duti setem.

Jadi perkara macam ni ada formula dan Insya-Allah saya akan perjuangkan hak kami di bawah Perkara 112D”.

Ternyata isu ini bukan sahaja melibatkan negeri Sabah, akan tetapi negeri Sarawak.

Maka Sabah dan Sarawak perlu Bersatu bagi memperjuangkan kepentingan Sabah dan Sarawak.

Apa-apa hasil yang dikutip dari Sarawak perlu dikembalikan secara adil kepada negeri Sarawak sesuai dengan dasar dan keperluan semasa dan dinilai dari aspek sebagai negeri Persekutuan. Hakikatnya formula yang telus, selaras dengan apa yang sepatutnya dibayar di bawah Perlembagaan Persekutuan perlulah diterima oleh Sabah dan Sarawak.

Sekiranya sentiment ini gagal ditangani dengan baik, maka hubungan Sabah dan Sarawak dengan kerajaan Pusat akan dingin walaupun terdapat ahli parlimen Sabah dan Sarawak berada dalam kabinet kerajaan kepimpinan Datuk Seri Ismail Sabri. Sesuai dengan ini, langkah memperjuangkan hak-hak Sarawak perlu diletak diletakkan dalam landasan yang betul.

Ahli-ahli parlimen dan Menteri Kabinet dari Sabah Sarawak perlu mengambil peranan yang lebih pro aktif untuk mendapat hasil yang lebih berganda sesuai pula dengan nilai kewangan masa kini agar lebih banyak agihan hasil cukai yang dikutip dikembalikan kepada Sabah dan Sarawak untuk kemakmuran bersama.

Profesor Madya Dr Awang Azman Awang Pawi ialah penganalisis sosiopolitik

dan sosiobudaya di Jabatan Sosiobudaya, Universiti Malaya, Kuala Lumpur.

Beliau juga ialah felo penyelidik Pusat Kajian Demokrasi dan Pilihan Raya

Universiti Malaya (UMCEDEL)

See author's posts


Sarri nikmati gelaran pertama

MAURIZIO Sarri menyifatkan gelaran liga pertamanya dengan Juventus sebagai “terasa manis” setelah musim pertama yang sukar buat jurulatih veteran itu yang dibayangi oleh ‘lockdown’ tiga bulan Covid-19.

“Saya memberitahu para pemain ‘jika anda menang dengan saya yang tidak pernah memenangi apa-apa, ini kerana anda benar-benar kuat’,” kata Sarri kepada wartawan setelah pasukan gergasi Turin itu merangkul gelaran liga kesembilan berturut-turut semalam.

Cristiano Ronaldo dan Federico Bernardeschi menjaringkan gol dalam separuh masa kedua ketika Juventus menewaskan Sampdoria 2-0 untuk melonjak tujuh mata di hadapan Inter Milan yang berada di kedudukan kedua dan melengkapkan ‘Scudetto’ ke-36 dengan baki dua perlawanan lagi.

Gelaran itu merupakan yang pertama buat Sarri yang berusia 61 tahun dan memperluas rekod Juventus yang dimulakan oleh Antonio Conte dengan tiga gelaran mulai 2012 dan Massimiliano Allegri meneruskan dengan lima gelaran berikut.

“Rasanya manis. Menang itu sukar dan kelab ini telah menang selama bertahun-tahun,” kata Sarri, di mana satu-satunya trofi beliau sebelum ini adalah Liga Europa tahun lalu bersama Chelsea.

“Setiap tahun lebih sukar. Tidak ada yang diperoleh dalam sukan dan tidak mudah untuk berada di tahap ini.

“Ini adalah musim yang sangat sukar, sangat panjang, aneh. Untuk berjaya menjadi juara dengan dua pusingan lagi, adalah prestasi hebat kumpulan ini.”

Tumpuan Sarri sekarang akan beralih ke perlawanan kedua pusingan kedua LIga Juara-Juara UEFA menentang Lyon pada 8 Ogos, di mana Juventus perlu mengatasi defisit 1-0 daripada perlawanan pertama di Perancis.

Juventus belum memenangi gelaran Eropah sejak 1996. – AFP

See author's posts


SPA buka tiga pusat temu duga di Sarawak

KUCHING: Suruhanjaya Perkhidmatan Awam  (SPA) telah membuka tiga pusat temu duga di Sarawak yang terletak di sini, Sibu dan Miri sebagai sebahagian daripada 17 pusat temu duga di seluruh negara.

Pembukaan tiga pusat ini sekali gus memudahkan pemohon menghadiri temu duga, mendapatkan maklumat serta mengurangkan kos pengangkutan atau logistik terutama bagi calon temu duga dari kawasan pedalaman.

Menurut Pengerusi SPA, Tan Sri Dato’ Seri Utama Zainal Rahim Seman, SPA mahukan hanya calon terbaik, tidak kira dari mana-mana negeri.

Katanya, wakil dari Sabah dan Sarawak sendiri turut dipilih untuk mengelola sesi temu duga di negeri masing-masing yang mana mereka lebih mengetahui akan latar belakang serta persekitaran negeri itu.

“Soal pemilihan dalam penjawat awam kita terbuka, tiada had jadi kita memilih yang terbaik tidak kisah dari Sarawak, Sabah mereka yang terbaik pada bila bila masa boleh memohon.

“Dengan ini, saya pasti lebih ramai yang akan berminat untuk memohon SPA sekali gus menyertai penjawat awam,” katanya.

Tiada had pengambilan penjawat awam yang ditetapkan kepada mana-mana negeri termasuk Sabah dan Sarawak.

Beliau berkata demikian ketika ditemui pemberita selepas perasmian Pusat Temu Duga Kuching dan Miri, Suruhanjaya Perkhidmatan Awam Malaysia di Pusat Transformasi Bandar(UTC) di sini, hari ini.

Dalam pada itu beliau menambah, bagi pemohon yang berada di kawasan pedalaman, sistem dalam talian disediakan melalui laman ‘SPA9’ bagi pemohon membuat permohonan, menjalani peperiksaan dan menghadiri temu duga tanpa perlu hadir ke pusat temu duga sekiranya pusat jauh dari kediaman.

“Bagi penduduk luar bandar kita sudah sediakan sistem permohonan atas talian, pemohon juva boleh menduduki perperiksaan dan temuduga tanpa perlu hadir ke pusat temuduga,”katanya.

Untuk rekod, setakat ini, SPA mempunyai sebanyak 17 pusat temu duga di seluruh negara.

Oleh SHAHRUL QAIZAT

See author's posts


Johor tubuh JICO kukuhkan hubungan

ISKANDAR PUTERI: Johor akan mewujudkan Johor Investment Company (JICO) di Singapura yang berperanan sebagai pemudahcara hubungan perdagangan di antara negeri itu dan republik tersebut.

Menteri Besar Johor, Datuk Ir Hasni Mohammad berkata penubuhan JICO yang akan diusahakan segera itu juga bertujuan memperkukuh ekonomi rakyat dan pelaburan Johor bagi tempoh pasca Covid-19.

Malah, cadangan penubuhan JICO sudah dimaklumkan kepada Wisma Putra, Kementerian Perdagangan Antarabangsa dan Industri (MITI) serta Suruhanjaya Tinggi Malaysia di Singapura.

Beliau bagaimana pun menegaskan bahawa JICO tidak membabitkan pertindihan peranan dengan MITI dan Suruhanjaya Tinggi Malaysia kerana penubuhannya mendapat persetujuan Wisma Putra.

“Kita akan membuka pejabat (JICO) di Singapura. Ia bukanlah pejabat yang berurusan dalam aspek diplomatik tetapi menjadi peluang untuk pihak berkuasa negeri ini mempertingkat hubungan dan kerjasama dalam semua aspek terutama teknikal dan pertukaran idea bagi manfaat kedua-dua negara,” katanya.

Beliau berkata demikian kepada pemberita selepas majlis perasmian pembukaan penggal persidangan ketiga Dewan Undangan Negeri (DUN) Johor kali ke-14 yang disempurnakan oleh Sultan Ibrahim, di Bangunan Sultan Ismail, di sini semalam.

Hasni turut menyifatkan pembukaan JICO di Singapura dapat memberi peluang kepada para penjawat awam Johor untuk menimba pengalaman dan meningkatkan kemahiran kerja di peringkat antarabangsa, sekali gus memperkukuh potensi negeri ini dalam menarik kehadiran pelabur asing.

Dalam perkembangan sama, Hasni berkata Johor juga kini dalam perancangan untuk mengembalikan dan mengukuhkan hubungan tiga segi antara Singapura, Malaysia dan Indonesia (SIJORI).

Menurut Hasni, Perdana Menteri Tan Sri Muhyiddin Yassin juga secara dasarnya telah memberi persetujuan berhubung SIJORI dan perbincangan pertama antara tiga negara berkenaan akan dilakukan selepas sambutan Aidilfitri. – Bernama

See author's posts


SOP pencegahan Covid-19 berjalan lancar

LIONG CHAI LING

MIRI: Pematuhan Prosedur Operasi Standard (SOP) pencegahan Covid-19 di pasar raya di bandar raya ini memuaskan, kata  Datuk Lee Kim Shin merupakan menteri bertanggungjawab bagi Jawatankuasa Pengurusan Bencana Bahagian (JPBB) Miri, semalam.

Terdahulu, Lee bersama ahli-ahli JPBB serta pasukan penguatkuasaan telah turun padang bagi memantau aspek pematuhan SOP pencegahan penyakit tersebut di Kompleks Pasar Raya Boulevard di sini.

“Berdasarkan pemantauan ini, pematuhan SOP Kementerian Kesihatan Malaysia ( KKM) dan Jawatankuasa Pengurusan Bencena Negeri Sarawak (JPBNS) dapat dilihat dalam urusniaga di pasar raya ini (Boulevard).

“Amalan penjarakkan sosial, pemeriksaan suhu badan serta penggunaan cecair pembasmi kuman dilakukan kepada semua pelanggan yang memasuki pasar raya ini,” kata Lee yang juga merupakan Menteri Pengangkutan dalam satu kenyataan semalam.

Turut hadir, Pemangku Residen Bahagian Miri, Abdul Aziz Mohd Yusuf, Setiausaha Majlis Bandaraya Miri, Morshidi Fredick dan Pegawai Angkatan Pertahanan Malaysia (APM) Daerah Miri, Leftenan Mohd Hazle Shah Abdul Hamid.

See author's posts


Yakin bangkit semula

SRI Aman FA terpaksa akur tewas kepada Serian FA 1-2 pada aksi pertama Liga SSC-FAS 2022 di Kompleks Sukan Sri Aman, kelmarin.

PENGENDALI skuad Sri Aman FA, Mohd Hairulasfia Hasbi menerima kekalahan 2-1 di tangan Serian FA dengan hati terbuka dan mengakui pemain-pemainnya telah memberi komitmen terbaik.

Katanya, adalah masih terlalu awal anak didiknya berputus asa tatkala perjalanan Liga SSC-FAS 2022 masih lagi panjang dan menuntut barisan pemainnya untuk bangkit pada aksi-aksi selepas ini.

“Kami akan buat “post-mortem” dan perbaiki kesilapan untuk perlawanan akan datang,” katanya.

Menurut beliau, pasukannya telah sedaya upaya menyamakan kedudukan sepanjang perlawanan dan mengakui ketumpulan jentera serangan telah menggagalkan hasrat pasukannya meraih sekurang-kurangnya satu mata.

Skuad Serian katanya, dilihat bermain degan baik bagi mengekang asakan dan strategi tuan rumah dalam perlawanan itu.

Hairulasfia turut memuji permainan pasukan lawan yang diakuinya nampak lebih kemas sepanjang perlawanan, sekaligus menyukarkan pasukan bimbingannya memecah masuk untuk menyerang.

“Inilah pengalaman pahit dan kita perlu ambil pengajaran di atas kekalahan yang kita alami,” ujarnya.

Pada masa sama, Hairulasfia menganggap kekalahan ini sebagai satu ujian dan beliau turut yakin skuadnya mampu bangkit dengan rentak permainan terbaik selepas ini memandangkan perlawanan Liga SSC-FAS ini masih panjang.

“Perjalanan liga masih panjang dan kita tidak boleh mudah berputus asa kerana ada pasukan yang tidak bermula dengan baik tapi kembali bangkit di pertengahan hingga ke hujung liga.

“Dalam bola sepak apa sahaja boleh berlaku dan apa yang perlu kita lakukan adalah bangkit di perlawanan seterusnya.” tegasnya.

See author's posts


Buah mentega tidak digemari serangga

Mungkin ramai yang belum pernah merasa buah Mentega kerana jarang sekali ia dijual di mana-mana berbanding buah-buahan tempatan yang lain. Malah tidak ramai yang menanamnya mungkin disebabkan asalnya adalah pokok hutan dan kepentingan utama adalah batangnya untuk dijadikan sebagai bahan kayu ukiran.

Buah mentega atau Egg Fruit atau Pouteria Campechiana berwarna kehijauan ketika masih mentah tetapi bertukar kekuningan apabila masak. Isinya berwarna kuning terang dan mempunyai biji yang agak besar di dalamnya.

Struktur isinya lembut seperti kuning telur rebus , mempunyai sedikit bau yang agak pelik bagi sesetengah orang  dan rasanya manis enak.

Menariknya, buah ini tidak disukai oleh serangga atau burung, mungkin kerananya baunya.  Disebabkan tiada gangguan inilah maka proses percambahannya tidak meluas dan ia tidak tumbuh melata seperti pokok buah-buahan lain.

Pokok ini dikatakan berasal dari Mexico tetapi di Asia, ia dikatakan berasal dari Filipina.  Sejauh mana kebenarannya, tidak dapat dipastikan kerana tiada bukti untuk menyokong dakwaan tersebut.

Menurut seorang penjual buah mentega yang ditemui di Medan Niaga Satok, beliau mendapat benih buah ini dari negara jiran Brunei dan menanamnya kerana melihat tidak ramai orang Sarawak yang menanam pokok ini.

Buahnya pula terdapat dua jenis iaitu bulat dan bujur tetapi rasanya tetap sama.

“Saya tanam dari bijinya dan ia mengambil masa lebih lima tahun untuk berbuah” katanya yang hanya memperkenalkan diri sebagai Apin.

Katanya, buah ini mempunyai kandungan serat yang tinggi dan apabila masak, buahnya akan merekah dengan sendiri.  Justeru ia tidak dapat disimpan lama kerana bahagian yang merekah akan ditumbuhi fungus.

Selain buah mentega yang berwarna kekuningan, di Sarawak juga terdapat juga buah mentega yang berkulit warna merah terang dengan struktur seperti baldu tetapi isinya berwarna keputihan.

Biasanya buah mentega dimakan selepas strukturnya berubah menjadi lembut tetapi ada juga yang memakannya ketika ia masih mentah kerana ia rangup seperti epal.

Meskipun tidak terbukti kebenarannya tetapi ramai yang mendakwa pokok dan buah mentega ini mempunyai khasiat untuk mencegah tekanan darah tinggi, penyakit hati,  kencing manis, batuk, demam, ceret-beret, kulit badan gatal dan banyak lagi.

Oleh HAINI DARANI

See author's posts


Meta berhentikan pekerja mulai minggu depan

WASHINGTON: Syarikat teknologi yang berpangkalan di Amerika Syarikat Meta akan memulakan satu lagi pusingan pemecatan minggu depan, selepas penamatan perkhidmatan dalam beberapa bulan kebelakangan ini, Sputnik memetik laporan Vox hari ini.

“Gelombang ketiga akan berlaku minggu depan,” presiden Meta Hal Ehwal Global, Nick Clegg, dilaporkan berkata semasa mesyuarat agung syarikat pada Khamis.

Pada Mac, ketua Meta Mark Zuckerberg mengumumkan penamatan perkhidmatan  dijangka pada akhir April dan Mei.

Meta dijangka mengurangkan saiz pasukannya kira-kira 10,000 orang, selain menutup 5,000 jawatan yang tidak diisi, kata Zuckerberg.

Pemecatan akan diteruskan sama seperti April, di mana 4,000 pekerja telah ditamatkan perkhidmatan, Clegg berkata semasa mesyuarat itu.

Penamatan perkhidmatan itu adalah sebahagian daripada “Tahun Kecekapan” Meta yang diumumkan oleh Zuckerberg.

Inisiatif itu bertujuan meningkatkan prestasi kewangan bagi melaksanakan visi jangka panjang syarikat, katanya.

Produk meta termasuk platform media sosial Facebook dan Instagram, serta aplikasi pemesejan WhatsApp. – Bernama-Sputnik

See author's posts


Negara berpendapatan tinggi 2025

KUALA LUMPUR: Pelbagai pembaharuan yang dibawa dalam Rancangan Malaysia Ke-12 (RMK-12)  akan menjadikan Malaysia sebuah negara berpendapatan tinggi dan mempunyai kualiti hidup yang lebih baik pada tahun 2025,  kata Perdana Menteri Datuk Seri Ismail Sabri Yaakob semalam.

RMK-12 merupakan pelan pembangunan menyeluruh yang akan memperkenalkan beberapa pembaharuan bagi memastikan pertumbuhan ekonomi yang mampan dengan pengagihan peluang dan hasil yang lebih saksama, katanya.

“Kerajaan mengambil pendekatan keseluruhan negara atau whole-of-nation approach yang melibatkan seluruh jentera dan agensi kerajaan, industri serta masyarakat dalam satu misi tunggal untuk melaksanakan pembaharuan,” kata perdana menteri dalam ucapannya semasa membentangkan usul mengenai Rancangan Malaysia Ke-12 (RMK-12) 2021-2025 di parlimen semalam.

“Tujuan pembaharuan ini bukanlah untuk menjana kekayaan negara semata-mata. Sebaliknya, untuk menangani beberapa cabaran struktur ekonomi, menyediakan tenaga kerja masa hadapan, meningkatkan kesejahteraan Keluarga Malaysia dan merapatkan jurang pembangunan antara wilayah,” tambah beliau.

Di samping itu, ia juga bagi memastikan pelaksanaan kaedah yang lebih berkesan dalam menyampaikan perkhidmatan kepada rakyat.

Perdana menteri berkata dalam tempoh lima tahun 2021-2025, pertumbuhan Keluaran Dalam Negara Kasar (KDNK) disasarkan pada kadar 4.5 hingga 5.5 peratus setahun.

“Saya percaya kita akan dapat mencapai sasaran pertumbuhan purata sektor perkhidmatan sebanyak 5.2 peratus, pembuatan 5.7 peratus, pertanian 3.8 peratus, perlombongan dan pengkuarian 2.6 peratus serta pembinaan 4.2 peratus dalam tempoh RMK-12.”

Sektor pelancongan yang paling terjejas berikutan pandemik dijangka akan pulih dengan sasaran pertumbuhan 3.8 peratus sementara perusahaan mikro, kecil dan sederhana (PMKS) pula dijangka dapat menyumbang sebanyak 45 peratus kepada KDNK dan 25 peratus kepada jumlah eksport pada tahun 2025, jelas beliau.

Ismail Sabri berkata fokus  dalam merancakkan ekonomi akan  tertumpu kepada usaha mengembalikan semula momentum pertumbuhan kesemua sektor ekonomi dan mewujudkan sumber pertumbuhan baharu.

“Pertumbuhan beberapa industri yang strategik dan berimpak tinggi iaitu elektrik dan elektronik, perkhidmatan global, aeroangkasa, industri halal, kreatif, pelancongan, biojisim dan aktiviti pertanian pintar akan dilonjakkan. Transformasi PMKS juga akan diperkasa,” tambah Ismail Sabri.

Pertumbuhan produktiviti pula akan dilonjakkan melalui aktiviti  penyelidikan dan inovasi, penggunaan teknologi termaju, di samping mengurangkan kebergantungan kepada buruh kurang mahir.

Katanya kerajaan mahu melihat sektor swasta kembali memainkan peranan lebih besar bagi membantu negara memacu pertumbuhan ekonomi.

“Sehubungan ini, saya memberi jaminan bahawa kerajaan akan mengurangkan kerenah birokrasi, menyediakan infrastruktur yang berkualiti dan berdaya harap, memperkukuh ekosistem bagi menyokong pelaburan swasta dan membangunkan tenaga kerja mahir,” katanya.

Kerajaan juga telah bersetuju meluluskan beberapa program dan projek utama untuk dilaksanakan dalam RMK-12 bagi melonjakkan pertumbuhan sektor dan industri strategik.

“Antaranya, dana pinjaman pelaburan penyelidikan dan pembangunan bidang aeroangkasa, elektrik dan elektronik; penubuhan Centre of Excellence for Future Industry; dana harta intelek; dan skim pembiayaan mudah bagi pendigitalan dan penerimagunaan teknologi untuk menyokong syarikat tempatan beralih kepada teknologi termaju,” kata beliau.

Kerajaan juga berhasrat untuk menjadikan Malaysia sebuah negara berteknologi tinggi.

“Untuk Malaysia menjadi negara berpendapatan dan berteknologi tinggi, kita tiada pilihan selain menerima guna teknologi baharu dan berusaha mencipta serta membangunkan teknologi sendiri. Kita juga perlu memastikan infrastruktur diperkukuh dan bakat masa hadapan dibangunkan untuk memangkin pertumbuhan ekonomi,” kata Ismai Sabri.

Antara lainnya, penyediaan infrastruktur digital melibatkan pelaburan sektor awam dan swasta, bernilai RM28 bilion bagi menambah baik rangkaian 4G sedia ada sementara bagi mempercepat pelaksanaan 5G di seluruh negara, sebanyak RM15 bilion lagi akan dilabur oleh sektor swasta.

Selain itu, sejajar dengan perkembangan teknologi serta inovasi, usaha untuk melahirkan pembangun dan pencipta teknologi tempatan akan dipergiat bagi menjana kekayaan dan pertumbuhan ekonomi.

“Bagi tujuan ini, semua aktiviti pembangunan dan penyelidikan (R&D), pengkomersialan dan inovasi  akan dijajarkan dengan keutamaan negara. Sebanyak 50 peratus daripada dana penyelidikan kerajaan akan disediakan untuk penyelidikan eksperimental yang berpotensi untuk dikomersialkan,” kata Ismail Sabri.

Justeru, kerajaan telah meluluskan penubuhan pusat sehenti bagi pengkomersialan dan pemindahan teknologi serta Program NanoMalaysia Energy Storage Technology Initiative (NESTI).

Bagi menyelaras aktiviti R&D dan pengkomersialan dan inovasi serta memastikan ianya bersesuaian dengan keutamaan nasional, Unit Pengurusan Penyelidikan (RMU) telah ditubuhkan.

Peranan RMU adalah untuk mengurangkan pertindihan fungsi, memperkukuh kerjasama antara pihak industri, ahli akademik dan kerajaan dalam pelbagai bidang, serta meningkatkan kecekapan dalam penggunaan sumber sedia ada.

Pada tahun 2025, peratusan perbelanjaan kasar R&D kepada KDNK dijangka mencapai 2.5 peratus, berbanding 1.0 peratus sahaja pada tahun 2020.

Sektor swasta disasarkan menyumbang lebih besar dengan peningkatan dua kali ganda, iaitu mencapai 70 peratus kepada jumlah perbelanjaan R&D, tambah beliau. – Bernama

See author's posts


ADUN Simanggang santuni rakyat

SIMANGGANG: Berjumpa, bertanya khabar dan mendengar sendiri keluhan rakyat mengenai isu di peringkat kampung merupakan kaedah yang sering diterapkan oleh Ahli Dewan Undangan Negeri (ADUN) Simanggang, Datuk Francis Harden Hollis.

Menurut Harden, kaedah ini bukan sahaja mendekatkan pemimpin dengan rakyat, tetapi juga cara terbaik untuk pemimpin mengetahui secara terus permasalahan yang dihadapi rakyat.

Menurutnya lagi, pendekatan seperti itu sejajar dengan perjuangan Gabungan Parti Sarawak (GPS) yang mengutamakan keperluan rakyat Sarawak termasuk mereka di kawasan pedalaman dan luar bandar negeri ini.

“Sudah pasti saya akan memberikan perhatian terhadap setiap masalah yang dihadapi oleh rakyat. Apa pun masalah mereka, kita akan tetap memberikan keutamaan walaupun ada sebahagiannya terpaksa diselesaikan secara berperingkat-peringkat,” ujar beliau.

Dalam pada itu, Harden yang juga Menteri Muda Kesejahteraan Komuniti semalam telah berkesempatan menyampaikan sumbangan kepada 10 penduduk dalam satu Program Bantuan Amal yang dianjurkan oleh Penjara Pusat Sri Aman.

Hadir sama, Penolong Komisioner Penjara (PKK) Anbalagan Subramaniam dan Timbalan Penguasa Penjara (TPP) Roy Martin.

Pada masa sama katanya, beliau lebih gemar mendengar sendiri permasalahan yang dihadapi masyarakat dengan menghadiri perjumpaan yang dianjurkan.

“Sudah pasti, saya akan berusaha sedaya upaya membantu rakyat dalam apa-apa jua isu yang berbangkit terutama yang melibatkan kepentingan bersama.

“Saya memberi jaminan akan meneruskan perjuangan untuk membela nasib rakyat di kawasan ini termasuk di pedalaman dan luar bandar.“Masih banyak perlu dilaksanakan di kawasan ini khususnya dalam aspek pembangunan,” ujar beliau.

Justeru, beliau menggesa agar rakyat di negeri ini kekal bersatu dan berdiri teguh di belakang Kerajaan Gabungan Parti Sarawak (GPS) untuk memastikan pembangunan berterusan.

“Ini penting bagi memudahkan kerajaan melaksanakan projek-projek pembangunan di sesebuah kawasan. Kerajaan GPS sentiasa berpegang teguh kepada janji-janji mereka, dan rakyat tidak perlu risau tentang itu,” tegas beliau.

Oleh Adi Safarman

See author's posts


Segendang bukan sekadar hiburan

HIBURAN… Bertandak pada sebuah sesi bergendang.

GENDANG Melayu Sarawak atau dipanggil Segendang di Bahagian Mukah adalah merupakan hiburan turun temurun penduduk setempat.

Namun bagi seorang warga emas di Mukah yang hanya mahu dikenali sebagai Pak Yien mengatakan ia  lebih daripada sekadar hiburan kerana beliau juga menganggap ia sebagai `Ubat Mujarab’ untuk tidur.

Menurut Pak Yien yang mempunyai masalah tidur atas faktor usia, dia akan memutarkan radio untuk mendengar Segendang semenjak lebih sepuluh tahun lalu.

“Saya memang minat segendang semenjak muda lagi, malah saya pernah membeli biola. Oleh kerana segendang itu hanya diadakan semasa majlis perkahwinan dan jamuan kesyukuran di kampung, saya akan  tetap mengikuti gendang atau bermukun pada setiap malam sabtu di radio,” katanya.

Selain itu, ujarnya beliau juga akan merakamkan Segendang itu supaya boleh mendengarnya pada bila-bila masa.

“Pada ketika itu saya akan bersedia dengan kaset kosong dan  radio kaset  untuk merakam segendang dalam radio yang biasanya diadakan pada malam sabtu. Namun radio atau tape saya sudah rosak dan tambah pula semenjak beberaba tahun lalu radiocassete itu tidak ada lagi dijual dan selama itu lah saya tidak mendengar Segendang,” tambahnya.

Selepas itu Pak Yien seolah-olah merajuk dan berpendapat bahawa dia tidak akan mendengar lagi Segendang seperti semasa radio kasetnya masih berfungsi.

Namun, baru-baru ini beliau terkejut apabila salah seorang daripada anaknya menyatakan bahawa program Segendang boleh diperolehi melalui Youtube.

“Pertama saya tak percaya apabila anak saya menyatakan bapa juga boleh mendengarnya melalui You tube. Justeru, semenjak dua bulan lalu saya telah mendengar atau melihat melalui You tube. Yang bagusnya, kini saya boleh mendengarkannya pada bila-bila masa juga. Terutamanya, jika saya merasa susah nak tidur saya pasangkan  lagi program bermukun itu,” tambahnya dengan ceria.

Beliau terus menyatakan bahawa Segendang  merupakan hiburan yang hakiki bagi mereka pada zaman bujang lagi dan ia tetap menjadi hiburan utama dan percaya perkara sama juga berlaku kepada mereka yang seangkatan dengannya.

Pandangan Pak Yien itu memang benar, kerana beberapa warga emas yang ditemui penulis menyatakan bahawa zaman antara 1950-an hingga 1990-an, bergendang itu adalah satu-satunya hiburan bagi mereka.

“Boleh dikatakan di situ ada acara bergendang di kawasan Batang Oya, muka kami pasti kelihatan. Kami mempunyai kumpulan sendiri yang sekitar dua belas orang. Kita akan bergilir-gilir untuk naik bertandak dan bermukun, iaitu dalam kumpulan empat orang,” kata seorang daripada mereka yang enggan identiti didedahkan.

Penulis telah mengikut perkembangan tersebut semenjak dibangku sekolah rendah lagi setuju bahawa Segendang itu bukan sekadar hiburan buat penduduk di Batang Oya Dalat.

Ada juga yang menyatakan oleh kerana ia adalah satu-satu aktiviti yang amat popular pada zaman kegemilangan Bermukun, ia boleh menghilangkan tekanan atau stres.

Ia sedemikan kerana mereka yang turut bertandak atau berdansa sambil membalas pantun dengan seh gendang pada sesi bermukun menyatakan fikiran terus tertumpu dengan jenis pantun yang bakal diketengahkan semasa berbalas pantun menyebabkan kesakitan itu tidak terasa lagi.

“Malah kalau sekadar sakit kepala sikit kita tetap pergi ke tempat bergendang dan kalau kita yakin untuk bertandak dan bermukun, stres mahupun kurang sihat boleh jadi sihat mungkin kerana masa itu tumpuan adalah untuk membalas pantun yang terbaik  mungkin,” kata salah seorang lagi daripada kumpulan tersebut.

Agak menghairankan ialah warga-warga emas ini yang kebanyakan berpendidikan hanya di sekolah rendah namun amat lancar apabila berbalas pantun dalam Bahasa Melayu semasa bertandak.

Kembali kepada pada zaman dahulu, selain daripada sebagai hiburan, ia juga dijadikan venue tempat orang berstatus bujang untuk mencari jodoh.kerana gadis-gadis Melanau pada tahun sebelum 70an jarang keluar rumah kecuali ada majlis-majlis tertentu, jadi masa segendang ini sahajalah mereka akan bergaul dan bertemu dengan bakal-bakal calon mereka.

Bermukun adalah acara berbalas pantun, dan biasa pantun pembukaan adalah dari Seh Gendang dan kemudian dijawab oleh lelaki yang bertandak, dan seterusnya mereka sering berbalas sehingga lelaki itu diganti oleh yang lain yang menyaksikan aktiviti berbalas pantun  itu berakhir sehingga subuh.

Namunpun ia adalah semata-mata hiburan, bergendang ini juga ada `taboos’ kerana hendak menghormati agama, jiran-jiran dan situasi misalnya ada berlaku kematian di kampung. Sekarang ini, bergendang pun sudah mulai mendapat tempat dikalangan generasi muda, dan malah program `76 Juh Bermukun Tanpa Henti ‘ anjuran RTM Sarawak telah mencetus era baharu aktiviti hiburan tradisional.

Oleh HENRY B SIYU

See author's posts